**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Οκτωβρίου 2020, ημέρα Τετάρτη και ώρα 13.55΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης: «Συνέχιση της συζήτησης επί του προσχεδίου του Κρατικού Προϋπολογισμού 2021» (2η συνεδρίαση).

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καρασμάνης Γεώργιος, Καλογιάννης Σταύρος, Καραγκούνης Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπουκώρος Χρήστος, Παπαδημητρίου Χαράλαμπος (Μπάμπης), Σαλμάς Μάριος, Σπανάκης Πέτρος - Βασίλειος, Σταμενίτης Διονύσιος, Στύλιος Γεώργιος, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Λαμπρούλης Γεώργιος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της συζήτησης επί του προσχεδίου Κρατικού Προϋπολογισμού 2021.

Τον λόγο έχει ο κ. Γεώργιος Αρβανιτίδης, Ειδικός Εισηγητής του Κινήματος Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Εισηγητής του Κινήματος Αλλαγής):** Κυρίες και κύριοι συνάδελφοι, ο κύριος Υπουργός και η Κυβέρνηση, ισχυρίζεται ότι καλείται να συντάξει για το 2021, εξαιτίας της πανδημίας, ίσως τον δυσκολότερο Προϋπολογισμό των τελευταίων ετών.

Δεν θα αμφισβητήσω τις ιδιαίτερες συνθήκες που έχει δημιουργήσει η πανδημία και ο κορονοϊός, αλλά για να καταγραφεί η ιστορική αλήθεια θα πρέπει να θυμηθούμε τις πολύ πιο δύσκολες συνθήκες που επικρατούσαν 11 χρόνια πίσω, το 2009. Τότε που η Κυβέρνηση του ΠΑΣΟΚ, η Κυβέρνηση του Γιώργου του Παπανδρέου, «πάλευε» να συντάξει τον Προϋπολογισμό του 2010, έχοντας παραλάβει τεράστια ελλείμματα από την Κυβέρνηση της Νέας Δημοκρατίας και βέβαια, σίγουρα μεγαλύτερα από τα σημερινά. Τότε που χωρίς καμιά συναίνεση από τα τότε κόμματα της Αντιπολίτευσης, η Κυβέρνηση του ΠΑΣΟΚ πάλευε κυριολεκτικά με «θεούς και δαίμονες», «πάλευε με τα θηρία στις αρένες» και στις κερκίδες και στις πλατείες, οι άλλες πολιτικές δυνάμεις της χώρας οδηγούσαν τους Έλληνες στο λαϊκισμό και υπόσχονταν εύκολες λύσεις. Σε αντίθεση, βέβαια, με σήμερα που και κατανόηση υπάρχει, ως ένα βαθμό, από τα κόμματα για τον κορονοϊό και τα προβλήματα που δημιουργεί η πανδημία και αντιπροτάσεις κατατίθενται.

 Επίσης και σε ευρωπαϊκό επίπεδο, υπάρχει η διάθεση για αναστολή δημοσιονομικών στόχων και δεσμεύσεων για το 2021. Άρα, το περιβάλλον είναι πολύ πιο υποστηρικτικό, συγκαταβατικό και ευέλικτο για να πιάσει η Κυβέρνηση λίγο πάνω, λίγο κάτω τους στόχους της στα πλεονάσματα, τα έσοδα και τις δαπάνες.

Παρ’ όλα αυτά, όμως, είμαστε «στο ίδιο έργο θεατές» με την Κυβέρνηση να επαναλαμβάνει τα λάθη του δικού της κακού εαυτού, του δικού της κακού οικονομικού παρελθόντος και βέβαια, το «δις εξαμαρτείν ουκ ανδρός σοφού», πόσο, μάλλον το «τρις» και το λέω αυτό, γιατί το 2009 και το 2019 όσο και φέτος, εμφανίζει υπεραισιόδοξες προβλέψεις στους Προϋπολογισμούς της που δεν λαμβάνουν υπόψη τους μια σειρά από διεθνείς παράγοντες και αβεβαιότητες που επιμένουν σε δυσβάστακτα έμμεσα φορολογικά βάρη. Βάρη, τα οποία φτάνουν, μάλιστα για το 2021 να αγγίζουν το πρωτοφανές επίπεδο της τάξης του 2 προς 1 όσον αφορά τους έμμεσους και άμεσους φόρους.

 Η σχέση αυτή για εμάς είναι βαθιά αντιλαϊκή και βαθύτερα συντηρητική, γιατί φορτώνει τα βάρη στους πολλούς και στους αδύναμους.

Δυστυχώς, όμως, είναι στο παραταξιακό DNA της Νέας Δημοκρατίας η ωραιοποίηση, ο εξωραϊσμός, η αναθεώρηση των προβλέψεων και των στοιχείων, η έλλειψη σχεδιασμού και οράματος, η απουσία μιας ριζικής παραγωγικής αναδιοργάνωσης, τις βάσεις της οποίας θα έπρεπε να βάζει ένας Προϋπολογισμός για το 2021. Δυστυχώς, πάλι έχουμε υπολογισμούς και προβλέψεις στις «χαρτοπετσέτες». Το έχουμε δει στο παρελθόν το βλέπουμε και τώρα, αλλά ξέρουμε τι πρόκειται να έρθει και τι μας περιμένει στο μέλλον.

Στο Προσχέδιο του Προϋπολογισμού, κύριε Υπουργέ, κάνετε λανθασμένες παραδοχές και βάζετε άπιαστους στόχους που όταν θα διαπιστώσετε ότι δεν βγαίνουν θα επικαλείστε, όπως ξέρετε να το κάνετε, το πρόσχημα της υγειονομικής κρίσης και προφανώς θα αναγκαστείτε να τα αναθεωρήσετε όλα. Ενώ, πραγματικά, αυτό θα οφείλεται στο δικό σας, ίσως σκόπιμο κακό σχεδιασμό, αλλά και στην αναποτελεσματική υλοποίηση που δυστυχώς θα ακολουθήσει η πολιτική που θα ασκηθεί από τα Υπουργεία μετά.

Έχουμε, λοιπόν, ένα προσχέδιο Προϋπολογισμού που δεν γράφεται στις καλύτερες συνθήκες όπως αυτές του 2010, που δεν διαφέρει από την κλασική αποτυχημένη συντηρητική συνταγή του παρελθόντος που κατένειμε τα φορολογικά βάρη στους πολλούς, όπως ανέφερα τη σχέση έμμεσων και άμεσων φόρων και που δεν θα εφαρμοστεί τελικά, επειδή είναι εκτός πραγματικότητας και είναι δυστυχώς προχειρογραμμένος. Δεν θα φταίει τελικά μόνο το πρόβλημα της πανδημίας ή τουλάχιστον δεν θα φταίει αποκλειστικά αυτή, αλλά, θα φταίνε, ξανατονίζω, τα αισιόδοξα και αδιέξοδα σενάριά σας.

Αυτά είναι λοιπόν τα 3 πρώτα συμπεράσματα που μπορεί να βγάλει κάποιος για το προσχέδιο που μας καταθέσατε, βλέποντας τόσο στο απώτερο παρελθόν σας όσο και στο πρόσφατο παρόν σας. Ένας Προϋπολογισμός που δεν πείθει κανέναν ότι θα φέρει καλύτερο αποτέλεσμα στο μέλλον.

Και πώς θα πείσετε ότι θα πετύχετε ένα καλύτερο αποτέλεσμα για το 2021, όταν μέχρι και την ημέρα που ανακοινώθηκε το lockdown τον Μάρτιο, είχατε δώσει ήδη ανησυχητικά δείγματα γραφής για το πού θα οδηγούσατε τη χώρα οικονομικά και αναπτυξιακά το 2020. Με την ασκούμενη πολιτική σας, ακυρώσατε το ίδιο το προεκλογικό σας επιχείρημα, ότι θα είστε μια κυβέρνηση που θα ανατάξει την ελληνική Οικονομία και θα φέρει την ανάπτυξη, θα εφαρμόσει αρχές και κανόνες στη διοίκηση. Ωραία λόγια, τι ωραίος στόχος το επιτελικό κράτος, που θα άλλαζε τη λειτουργία του κράτους. Ήδη, πριν την πανδημία του κορωνοϊού, το 4ο τρίμηνο του 2019, έκλεισε με συρρίκνωση 0,9 του ΑΕΠ, που συνεχίστηκε και στο πρώτο τρίμηνο του 2020 με επίσης συρρίκνωση από τον προηγούμενο μήνα κατά 0,7%. Το πρώτο τρίμηνο του 2020 είχατε καταφέρει να έχετε περίπου 3,5 δισεκατομμύρια έλλειμμα στον Προϋπολογισμό και όλα αυτά πριν την καραντίνα που ήρθε στο τέλος του Μάρτη, 7 μέρες μόλις πριν τελειώσει ο μήνας, στις 23 Μαρτίου.

Βέβαια, για να είμαι ειλικρινής και η κυβέρνηση του ΣΥΡΙΖΑ στον Προϋπολογισμό του 2019 εκτιμούσε ανάπτυξη 2,5% και ο κ. Τσακαλώτος παραδοσιακά έπεφτε έξω κατά μισή με μία μονάδα στις εκτιμήσεις του για τις επιδόσεις της ελληνικής Οικονομίας.

Παράλληλα, μόνο ανησυχία και έντονο προβληματισμό μπορεί να προκαλέσει το γεγονός, ότι το δημόσιο χρέος εκτινάχθηκε στο 216,2% ως προς το ποσοστό του ΑΕΠ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι λάθος, προβλέπεται στο 197%.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Εισηγητής του Κινήματος Αλλαγής):** Ας το διορθώσουμε, προβλέπεται στο 197%. Βέβαια, να σημειώσω εδώ τη μεγάλη ιστορία του PSI, που τόσο λοιδορήθηκε από όλους, αλλά τώρα όλοι επικαλούνται και πάνω σε αυτό στηρίζονται και δεν θέλω να φαντάζομαι τι θα μας περίμενε σε δύο χρόνια από τώρα, το 2022, όταν θα κληθούν οι πολίτες να πληρώσουν τα μαζεμένα σε αναστολή του 2020 και 2021, υπερπλεονάσματα.

Την ίδια στιγμή, κατά την προσφιλή σας τακτική, στήνετε το αφήγημα του ελατηρίου της ανάπτυξης, περιγράφοντας ανάπτυξη 7,5%. Πώς θα το πετύχετε αυτό όταν κρατάτε το πρόγραμμα των δημοσίων επενδύσεων στα ίδια επίπεδα με το 2019 και το 2020 και όταν φέτος θα έχουμε ύφεση που θα αγγίξει διψήφιο νούμερο, με αποτέλεσμα τη διόγκωση της ανεργίας, τη μείωση των εισοδημάτων, τον κίνδυνο λουκέτων για τους μικρομεσαίους και την αύξηση των κόκκινων δανείων, ενώ εσείς, ως εκ θαύματος, προβλέπετε ανάπτυξη 7,5%. Με τις ίδιες, λοιπόν, αδιέξοδες πολιτικές και τις παλιές συνταγές, προβλέπετε, όπως πάντα, το 7,5% για το 2021.

Το προσχέδιο αυτό που συζητάμε σήμερα είναι ανεφάρμοστο και δυστυχώς υποτιμάτε τη νοημοσύνη μας. Πόσο μάλλον, όταν η Κυβέρνηση ακόμη δεν έχει ένα συνεκτικό και υλοποιήσιμο σχέδιο για την απορρόφηση των ευρωπαϊκών πόρων και όταν ξέρουμε ότι η ροή των πρώτων ευρωπαϊκών χρηματοδοτήσεων θα αργήσει να φανεί στην πραγματική οικονομία, σε μια πραγματική οικονομία που και αυτά τα χρήματα που θέλετε να ρίξετε στην αγορά, δυστυχώς τελικά αποβαίνουν σε βάρος του εμπορικού ισοζυγίου της χώρας, όπως για παράδειγμα με τα ηλεκτρικά αυτοκίνητα, που στην ουσία πριμοδοτούν ξένες οικονομίες. Βέβαια, δεν είμαστε κατά της ηλεκτροκίνησης, κάθε άλλο, αλλά όπως είπαμε και στη σχετική συζήτηση τον περασμένο Ιούλιο στη Βουλή, οι όποιες επιδοτήσεις θα πρέπει να συνδεθούν με κοινωνικά κριτήρια, αλλά και με κριτήριο, το ότι όποιο ευρώ δαπανάται στην αγορά, να γυρίζει και να τονώνει πρώτιστα την ελληνική παραγωγή και να έχει προστιθέμενη αξία για την ελληνική Οικονομία.

Ταυτόχρονα, κατά την τακτική σας που έχετε συνηθίσει το τελευταίο καιρό, «υπηρετώντας την πράσινη ανάπτυξη», όπως συνηθίζετε τον τελευταίο καιρό, θα πρέπει να δούμε ξανά συνολικά όλες τις δραστηριότητες που σχετίζονται με την πρόληψη, την επαναχρησιμοποίηση, την ανακύκλωση και την κομποστοποίηση, ώστε να τεθούν αυτές οι δραστηριότητες σε χαμηλότερες κλίμακες ΦΠΑ, με βάση περιβαλλοντικά και κοινωνικά κριτήρια, ώστε να πετύχουμε τους στόχους που εσείς βάζετε, της κυκλικής οικονομίας, αλλά και τους διεθνείς και ευρωπαϊκούς στόχους για το 2030 και το 2050.

Στην ουσία, εμείς σας ζητάμε να ενσωματωθούν τέτοιες πολιτικές οριζόντια στον Προϋπολογισμό, αλλά και σε κάθε κυβερνητική σας πολιτική. Πρόνοιες για την ανάσχεση της κλιματικής αλλαγής, με καλύτερο σχεδιασμό και πιο αποτελεσματικό συντονισμό για την αντιμετώπιση των συνεπειών που προκαλούνται από την κλιματική κρίση, που βλέπουμε παντού γύρω μας και συμβαίνουν όλο και με μεγαλύτερη συχνότητα και με μεγαλύτερη ένταση.

Στο Κίνημα Αλλαγής, λοιπόν, λέμε ότι χρειαζόμαστε ένα εθνικό σχέδιο μία «πράσινη» συμφωνία για τη σωστή αξιοποίηση όλων των επιμέρους ποσών, τα οποία θα εισρεύσουν στη χώρα τα επόμενα 7-10 χρόνια για να πιάσουν τόπο. Σε αυτό το σχέδιο από τη στιγμή που χρονικός ορίζοντας των χρηματοδοτήσεων υπερβαίνει τη θητεία της παρούσας κυβέρνησης θα πρέπει να γίνει με ευρύτερη κοινωνική και κομματική συναίνεση και όχι με πολιτικές «ράβε- ξήλωνε» που προκαλούν, τελικά, παρενέργειες στην ανάπτυξη και στην εκτέλεση του προϋπολογισμού και τελικά στρεβλώσεις στην οικονομία.

Όπως για παράδειγμα, κάνατε στον Ειδικό Λογαριασμό για τις ΑΠΕ, τον ΕΛΑΠΕ, ακολουθώντας την προσφιλή σας τακτική να «πετάτε αλλού το μπαλάκι» και να δημιουργείτε ελλείμματα και χρέη σε άλλους. Είναι γνωστό ότι έχει δημιουργηθεί τεράστιο έλλειμμα στον Ειδικό Λογαριασμό για τις ΑΠΕ εξαιτίας της μείωσης του σχετικού Τέλους ΕΤΜΕΑΡ από την κυβέρνηση τον περασμένο Σεπτέμβριο. Το κάνατε θέλοντας να εξισορροπήσετε τις αυξήσεις στα τιμολόγια της Δ.Ε.Η., πήγατε να «σώσετε» τη Δ.Ε.Η. με επικοινωνιακά τρικ και τώρα σκέφτεστε να φορτώσετε το κόστος στους επενδυτές και τους καταναλωτές.

Μια ακόμα «παρενέργεια» που επιφέρατε ήδη στην αγορά ακινήτων μόνο και μόνο με τη διαβούλευση του υπό κατάρτιση χωροταξικού νομοσχεδίου. Αλήθεια, κύριε Υπουργέ, γνωρίζετε ότι οι τράπεζες ασκούν νέου είδους πιέσεις σε δανειολήπτες; Την ίδια στιγμή που εσείς φέρνετε τον Νέο Πτωχευτικό Κώδικα και τη δεύτερη ευκαιρία, έχει ξεκινήσει μια καθολική πίεση προς όλους όσους έχουν δάνεια με εγγύηση οικοπέδων, όλοι όσοι διαθέτουν ενυπόθηκα οικόπεδα που δεν θα έχουν δικαίωμα οικοδόμησης μετά την ψήφιση του νέου χωροταξικού, πιέζονται ήδη ώστε να προχωρήσουν σε άμεσες οικοδομικές άδειας. Και αν δεν προχωρήσουν σε αυτή την ενέργεια, τότε οι τράπεζες απαιτούν την εγγραφή πρόσθετων προσημειώσεων σε άλλα στοιχεία της ιδιωτικής περιουσίας των οφειλετών. Αυτό, βέβαια, θα είχε ως συνέπεια να εμφανίζονται από το πουθενά διάφοροι επενδυτές και funds που θέλουν να εξαγοράσουν όλη αυτή τη γη και τα μικρά οικόπεδα σε εξευτελιστικές τιμές, γιατί βέβαια, οι μεγαλύτερες εκτάσεις εκτός σχεδίου θα μπορούν να οικοδομηθούν και έτσι η αξία της μικροϊδιοκτησίας, για πολλούς χάνεται οριστικά.

Αναφέρω αυτά για να δείξω πως οι πολιτικές, οι οποίες ασκούνται διαμορφώνουν τελικά στρεβλώσεις στο σύνολο των στόχων και επιδιώξεων, τις οποίες θέτει η κυβέρνηση και ο προϋπολογισμός. Θα πρέπει, λοιπόν, να παρέμβετε άμεσα, ώστε να σταματήσει αυτός ο νέος εκβιασμός των τραπεζών σε βάρος των δανειοληπτών που προκαλεί η δική σας κυβερνητική εξαγγελία και αυτοσχεδιασμούς.

Κρούουμε λοιπόν για άλλη μια φορά το καμπανάκι του κινδύνου. Η κυβέρνηση με τις πολιτικές που ασκεί γίνεται τελικά επικίνδυνη για την ελληνική οικονομία. Επιμένουμε στην πρότασή μας για τη νέα αλλαγή που έχει ανάγκη η χώρα και η ελληνική κοινωνία. Η κυβέρνηση εξακολουθεί να μην παρουσιάζει ένα πειστικό σχέδιο τόσο για την αντιμετώπιση των επιπτώσεων του COVID-19 όσο και για το νέο οικονομικό υπόδειγμα που έχει ανάγκη η ελληνική οικονομία.

Το ζητούμενο δεν είναι να δικαιωθούμε στις προβλέψεις μας και στις προειδοποιήσεις μας, κάτι που γίνεται ολοένα και πιο συχνά τώρα τελευταία, αλλά να αλλάξτε ρότα και να διορθώσετε άμεσα την πορεία. Όταν θα είναι αργά καμία δικαίωση δεν θα μας είναι χρήσιμη. Προτιμούμε να είμαστε από τώρα χρήσιμοι ως Κίνημα Αλλαγής με τις επισημάνσεις και τις προτάσεις μας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ.

Το λόγο έχει τώρα η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Εισηγήτρια του Κ.Κ.Ε.):** Ευχαριστώ, κύριε Πρόεδρε.

 Διανύουμε μια περίοδο με σύνθετες και γρήγορες εξελίξεις που καθορίζονται από την όξυνση των ενδοϊμπεριαλιστικών ανταγωνισμών στο φόντο τόσο της πανδημίας όσο και της νέας βαθιάς διεθνούς οικονομικής κρίσης. Τα αστικά επιτελεία υποχρεώνονται να αναπροσαρμόζουν την πολιτική τους. Στο προσχέδιο του Προϋπολογισμού αυτά, χωρίς να λέγονται καθαρά, αναφέρονται ως αβεβαιότητα στις προβλέψεις που είναι εξαιρετικά υψηλή και ότι τυχόν επιδείνωση της πανδημίας θα μπορούσε να οδηγήσει σε σημαντικά δυσμενέστερο μακροοικονομικό και δημοσιονομικό αποτέλεσμα.

Με αυτή την εκτίμηση προσπαθείτε να κρύψετε ότι διαμορφώνεται νέα αστική πολιτική και επικοινωνιακή επίθεση με βασικά στοιχεία: πρώτον την ανάδειξη των μέτρων αντιμετώπισης της πανδημίας σαν τη βασική αιτία της εκδήλωσης της οικονομικής κρίσης, όμως, η κρίση με υπερσυσσώρευση του κεφαλαίου έχει προηγηθεί της πανδημίας. Αμύθητα κέρδη των προηγούμενων χρόνων «λιμνάζουν».

Δεύτερον, προβάλλετε ως προοδευτική στροφή την επιλογή των κυβερνήσεων να προχωρήσουν σε μεγάλη κρατική παρέμβαση για να στηρίξουν την ανάκαμψη της καπιταλιστικής οικονομίας. Ουσιαστικά πρόκειται για ενίσχυση των μεγαλοεπιχειρηματιών και ομίλων σε βάρος των αναγκών των λαϊκών στρωμάτων.

Και τρίτον ότι τα αντεργατικά, αντιλαϊκά, σκληρά μέτρα σε βάρος των εργαζομένων τα παρουσιάζετε ως προσωρινά για να αντιμετωπίσετε την κορωνοκρίση, όμως, ήρθαν για να μείνουν, όπως αναστολή συμβάσεων, απλήρωτες υπερωρίες, απολύσεις, συμβάσεις 6 ημερών, μείωση μισθών κ.οκ.. Καθώς ενδιαφέρεστε να εξασφαλίσετε σε μονοπωλιακούς ομίλους και εργοδοσία φτηνότερο εργασιακό κόστος, μετακυλίοντας το βάρος της κρίσης στους εργαζόμενους που επισπεύτηκε με την πανδημία.

Αυτά σε επίπεδο οικονομίας έχουν ταξικά χαρακτηριστικά. Βιώνουμε αυτή την αντιλαϊκή πολιτική καθημερινά όταν ο λαϊκός κόσμος δεν μπορεί να απευθυνθεί στο γιατρό και στο νοσοκομείο, γιατί το δημόσιο σύστημα υγείας, παρά τις υπεράνθρωπες προσπάθειες των υγειονομικών, δεν μπορεί να ανταποκριθεί στις αυξημένες ανάγκες. Την βιώνουν οι εκπαιδευτικοί και οι γονείς που δεν μπορούν να στείλουν τα παιδιά τους με ασφάλεια στα σχολεία. Την βιώνουν οι εργαζόμενοι στους χώρους δουλειάς, που δεν λαμβάνουν μέτρα προστασίας, στις αστικές συγκοινωνίες, που επικρατεί ο συνωστισμός κ.ο.κ..

Ωστόσο από την αρχή να θυμίσω ότι η ελληνική καπιταλιστική οικονομία βρισκόταν σε κατάσταση συρρίκνωσης από τα τέλη του 2019, δηλαδή, πριν τον κορωνοϊό. Εξάλλου όλες οι συζητήσεις στην Ευρωπαϊκή Ένωση αφορούσαν την ανάγκη μεγαλύτερης κοινοτικής στήριξης των οικονομιών των κρατών - μελών και είχαν ενταθεί πριν την πανδημία, λόγω επιβράδυνσης στην ευρωζώνη, αλλά και λόγω του Brexit. Συζητούσαν για δημιουργία ευρωπαϊκού ταμείου ανάκαμψης που μετά από αντιθέσεις επήλθε συμβιβασμός και αποφασίστηκαν 750 δις ευρώ. Μεγάλοι ωφελημένοι οι όμιλοι της πράσινης οικονομίας και της ψηφιακής.

Αυτοί οι προσανατολισμοί έχουν περάσει και στο προσχέδιο του προϋπολογισμού με τα διαδοχικά κρατικά πακέτα στήριξης του κεφαλαίου σε συνδυασμό με αντιλαϊκές αναδιαρθρώσεις. Ενσωματώνεται ένας πακτωλός κρατικού και κοινοτικού χρήματος μέσα από επιδοτήσεις φοροαπαλλαγές και ασφαλιστικές ρυθμίσεις για το μεγάλο κεφάλαιο. 816 εκατομμύρια ευρώ από τη μείωση κατά τρεις ποσοστιαίες μονάδες των ασφαλιστικών εισφορών των μισθωτών που θα λείψουν από τον ΕΦΚΑ. 302 εκατομμύρια ευρώ για την κάλυψη ασφαλιστικών εισφορών και την επιδότηση 200 ευρώ σε περίπτωση πρόσληψης μακροχρόνια ανέργου για περίοδο έξι μηνών, ενώ με το πρόγραμμα «Συν-εργασία» ωφελείται η μεγαλοεργοδοσία για φέτος, 240 εκατομμύρια και επιπλέον του χρόνου 61 εκατομμύρια. Ταυτόχρονα στο προσχέδιο καταγράφεται πώς το κρατικό πακέτο στήριξης που ήδη έχει τεθεί σε εφαρμογή έως σήμερα φτάνει τα 21,5 δις για το 2020. Ωστόσο αυτά ο λαός τα πλήρωσε με ξήλωμα δικαιωμάτων.

Μάλιστα, η κυβερνητική προπαγάνδα εμφανίζει τα μέτρα στήριξης του κεφαλαίου σαν μέτρα ανακούφισης των εργαζομένων. Συμψηφίζει μέτρα που απευθύνονται σε εργαζόμενους και μέτρα που απευθύνονται σε επιχειρήσεις. Μέτρα που αφορούν παροχή ρευστότητας, με μέτρα που συνιστούν επιδοτήσεις αλλοιώνοντας τους πραγματικούς αποδέκτες των πακέτων.

Η κυβερνητική παρέμβαση π.χ. για τα στεγαστικά ήταν ένα αρκετά γαλαντόμο πακέτο χρηματοδότησης των δόσεων των στεγαστικών δανείων που έφτανε το 80%. Στόχος δεν είναι η ελάφρυνση των δανειοληπτών όσο η προστασία της ρευστότητας και κυρίως της τυπικής φερεγγυότητας των τραπεζών μπροστά στην ερχόμενη ευρωπαϊκή χρηματοδότηση.

Η εμβληματική μείωση των ασφαλιστικών εισφορών δεν ωφελεί τους εργαζόμενους, στόχος του μέτρου είναι η μείωση των εργοδοτικών εισφορών στο ασφαλιστικό σύστημα και τελικά συνιστά επιβάρυνση των εργαζομένων.

Η επιδότηση των θέσεων εργασίας δεν είναι τίποτα άλλο παρά επιδότηση των επιχειρήσεων και του κεφαλαίου με πρόσχημα την ανεργία, όπως και η αναβολή πληρωμής για τους αυτοαπασχολούμενους, δεν αλλάζει το γεγονός πως θα κληθούν, να αποπληρώσουν σε μερικούς μήνες το σύνολο των υπέρογκων φορολογικών και ασφαλιστικών υποχρεώσεων που παραμένουν στο ακέραιο. Η αναβολή γίνεται γιατί δεν είναι σε θέση να τις αποπληρώσουν τώρα, δεν αλλάζει η ζοφερή πραγματικότητα που βιώνουν και οι τεράστιες δυσκολίες που έχουν μπροστά τους.

Την ίδια στιγμή στο προσχέδιο αποτυπώνεται συνέχιση της φοροληστείας στο λαό. Τα συνολικά ποσά φόρων αυξάνονται κατά πέντε περίπου δισεκατομμύρια ευρώ. Ο φόρος εισοδήματος των φυσικών προσώπων αύξηση 420 εκατομμύρια, ο ΦΠΑ που φορτώνεται στη λαϊκή κατανάλωση θα φτάσει τα 18,2 από τα 14,8 δισεκατομμύρια.

Παράλληλα στο προσχέδιο καταγράφεται μείωση της συνολικής δαπάνης για τις συντάξεις, αλλά για τον λαό και τις ανάγκες του περιορίζεται και δεν έχει μία. Φαίνεται για τα νοσοκομεία και την πρωτοβάθμια φροντίδα το έλλειμμα για το 2021 αναμένεται στα 14 εκατομμύρια, ενώ αυξημένα θα είναι τα έσοδα κατά 21 εκατομμύρια από την πώληση υπηρεσιών υγείας. Αυτή είναι η εμπορευματοποίηση και μείωση εξόδων κατά 31 εκατομμύριο.

Έτσι είναι αντί για αύξηση δαπανών για τη δημόσια υγεία, για τεστ, υποδομές, προλήψεις, ιατροτεχνολογικό εξοπλισμό, επίταξη του ιδιωτικού τομέα για να καλυφθούν όλες οι υγειονομικές ανάγκες, αφού και οι κλίνες ΜΕΘ αγγίζουν μόλις το ένα τρίτο των αναγκών αυτά πάνε περίπατο. Αλλά και τα σχολεία στενάζουν από τις ελλείψεις εν μέσω μάλιστα πανδημίας, αντί να καλύπτουν ανάγκες όπως διατυπώθηκαν από το μαθητικό κίνημα που κατασυκοφαντήθηκε, γιατί τι ζητούσαν οι μαθητές; Τα αναγκαία μέτρα στα σχολεία για την προστασία της υγείας τους, των εκπαιδευτικών και των οικογενειών τους. Δηλαδή, μείωση μαθητών ανά τάξη στα 15 άτομα, προσλήψεις καθηγητών να καλύπτουν τα κενά, επαρκές προσωπικό καθαριότητας και λοιπά.

Όχι μόνο απάντηση δεν πήραν, αλλά η καταστολή ήταν στην ημερήσια διάταξη και βέβαια λεφτά υπάρχουν μόνο για τα εξοπλιστικά προγράμματα το 2021 με το αστρονομικό ποσό των 2,5 δις. Η αύξηση μάλιστα για τη νέα χρονιά ξεπερνά ακόμα και το πρωτογενές έλλειμμα του Κρατικού Προϋπολογισμού. Και βέβαια, δεν είναι οι εγχώριες ανάγκες οι αμυντικές, αλλά η ικανοποίηση αναγκών και εμπλοκής στα σχέδια ΗΠΑ και ΝΑΤΟ.

Αυτή είναι η πολιτική σας όπως και των προηγούμενων, αντί το σύστημα υγείας, παιδείας, πρόνοιας να προσαρμόζεται στις λαϊκές ανάγκες να συμβαίνει ακριβώς το αντίθετο, να στριμώχνονται λαϊκές ανάγκες στα όρια του ανεπαρκέστατου και εμπορευματοποιημένου δημόσιου συστήματος για βασικές ανθρώπινες ανάγκες.

Με λίγα λόγια όλα αυτά δεν αποτελούν αναπόφευκτα φυσικά φαινόμενα, αλλά αποτέλεσμα της αστικής πολιτικής στήριξης της καπιταλιστικής κερδοφορίας, που είναι το κέντρο του ενδιαφέροντός σας. Αυτό το πλαίσιο καθόρισε και καθορίζει και τις συγκεκριμένες επιλογές αντιμετώπισης της νέας οικονομικής κρίσης και της πανδημίας και αποτυπώνονται στο προσχέδιο του Προϋπολογισμού, που είναι ταξικό και προκλητικά άδικο.

**ΣΠΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε, την κυρία Μανωλάκου.

Το λόγο έχει ο Κωνσταντίνος Χήτας, Ειδικός Εισηγητής της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ (Ειδικός Εισηγητής της Ελληνικής Λύσης - Κυριάκος Βελόπουλος):** Ευχαριστώ, κύριε Πρόεδρε. Κύριοι Υπουργοί, νομίζω ότι παίζετε με τα νούμερα. Ξέρετε πολύ καλά ότι αυτά τα νούμερα αντανακλούν στις ζωές των ανθρώπων, των Ελλήνων πολιτών.

Οι έμποροι σας ακούνε, μας ακούνε και σας ακούνε να μιλάτε για ανάπτυξη την ώρα που η αγορά στενάζει. Όπως ποτέ άλλοτε στενάζει και προσπαθούν με ένα θαύμα να σώσουν τα μαγαζιά τους. Έρχεστε τώρα, με αυτό το οικονομικό τερατούργημα, μια μυθοπλασία γεμάτη μαγικές εικόνες.

Πρώτη μαγική εικόνα: Το 2021 προβλέπετε ανάπτυξη άνω του 6%.

Δεύτερη μαγική εικόνα: Μείωση του δημοσίου χρέους ως ποσοστό του Α.Ε.Π..

Τρίτη μαγική εικόνα: Εξάλειψη των τεράστιων πρωτογενών ελλειμμάτων που θα παραχθούν φέτος μέχρι τέλος του χρόνου.

Μαγική εικόνα 4: Σημαντική αύξηση των εσόδων.

Μαγική εικόνα 5: Ο τουρισμός θα ανακτήσει ένα σημαντικό τμήμα των φετινών απωλειών και ότι θα κατορθώσει μέσα στο 2021 να ξεπεράσει το 60% των εσόδων του 2019.

Μαγική εικόνα έκτη: Το γνωστό Ταμείο Ανάκαμψης. Θα αρχίσουν να εισρέουν κονδύλια της τάξης των 5 με 6 δις. Εικασίες χωρίς καμία επιβεβαίωση.

Θα σταθώ όμως σε ένα, στον τουρισμό, για τον οποίο, η Ελληνική Λύση έχει επανειλημμένα τονίσει ότι πρόκειται για υψηλότατου ρίσκου επένδυση. Φαντάζομαι ότι δεν το ακούτε από εμένα πρώτη φορά, ότι κολοσσοί του παγκόσμιου τουρισμού έχουν εκφράσει την ανησυχία τους για το πώς θα εξελιχθεί η ζήτηση το 2021 και αναμένεται, όπως οι ίδιοι λένε, να κινηθούν εξαιρετικά συντηρητικά ως προς τον αριθμό των ταξιδιωτικών πακέτων που θα διαθέσουν. Απορώ, λοιπόν, από πού αντλείτε αυτή την αισιοδοξία για τον τουρισμό.

Πέρυσι τέτοιο καιρό, στο προσχέδιο του Προϋπολογισμού του 2020 ρίχνατε το φταίξιμο στο σημαντικό δημοσιονομικό κενό που κληρονομήσατε από την προηγούμενη κυβέρνηση. Τώρα, μιλάμε για τον κορονοϊό, μιλάτε για την πανδημία. Είναι αναμενόμενο, καμία έκπληξη στην τακτική σας. Ξέρετε ότι θα αποτύχει παταγωδώς και επιχειρείτε από τώρα να συγκαλύψετε τη φούσκα πίσω από δήθεν ατομικές ευθύνες των πολιτών και εξωγενείς παράγοντες. Φταίνε όλοι οι άλλοι, ποτέ δεν φταίτε εσείς, λες και εσείς δεν κυβερνάτε;

Αναρωτιόμαστε καμιά φορά, κυβερνάτε ή κυβερνάμε με χαρτάκι από τους εταίρους μας και κάνουμε ότι μας λένε; Ρωτάω, γιατί, κύριοι Υπουργοί, δεν μπορώ να παραβλέψω ότι ενώ εμείς εδώ συζητάμε για το σχέδιο προϋπολογισμού, τα πράγματα στη χώρα είναι δύσκολα και όχι, μόνο σε επίπεδο οικονομίας, γιατί όλα συνδέονται. Και σε κοινωνικό επίπεδο και σε διεθνές επίπεδο, οι εξελίξεις είναι καταιγιστικές. Θα πάρουμε κάποιες κατηγορίες και θα τις συνδέσουμε με την οικονομία.

Για παράδειγμα, το τεράστιο αγκάθι της παράνομης μετανάστευσης. Ροές, ΜΚΟ, επιδόματα, εγκληματικότητα, ισλαμοχώρια, όλα αυτά. Όλη αυτή η ανεξέλεγκτη κατάσταση έχει οικονομικές προεκτάσεις και επιβαρύνει τον κρατικό Προϋπολογισμό. Σύμφωνα με το σχέδιο, ακούστε νούμερα, οι σχετικές δαπάνες για τη διαχείριση αυτού του τεράστιου προβλήματος για το 2021 φτάνουν τα 564 εκατομμύρια ευρώ. Δεν είναι καθόλου μικρό το ποσό όταν μιλάμε για τα χρήματα των Ελλήνων πολιτών. Είναι εξοργιστικό ότι το ποσό αυτό είναι σχεδόν το ίδιο ποσό που ξόδεψε η πατρίδα μας πέρυσι για την άμυνα μας. Δηλαδή, πληρώνουμε όλους αυτούς που μπαίνουν παρανόμως στην πατρίδα μας με ένα ποσό ίσο που προσπαθούσαμε πέρυσι με αυτό το ποσό να ενισχύσουμε τις Ένοπλες Δυνάμεις μας για να μας κρατούν ασφαλείς απέναντι στους Τούρκους. Που μπορεί να συμβαίνει κάτι αντίστοιχο; Γι’ αυτό, λέω ότι είναι παρανοϊκό αυτό που συμβαίνει. Είναι παρανοϊκό, μισό δις για την άμυνα, μισό δις για τους μετανάστες.

Φυσικά, πρέπει να τα λέμε αυτά, γιατί, τα μέσα ενημέρωσης δεν τα πολυδείχνουν αυτά και είναι μια ευκαιρία το Ελληνικό Κοινοβούλιο εδώ που έχουμε την ελευθερία.....

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το 2021;

**ΚΩΝΣΤΑΝΤΙΝΟΣ ΧΗΤΑΣ (Ειδικός Εισηγητής της Ελληνικής Λύσης - Κυριάκος Βελόπουλος):** Το 2021 είναι 2,5 κ. Σταϊκούρα. Λέω, όμως, ότι δώσαμε το 2020, 500 περίπου εκατομμύρια για την άμυνα, όσα θα δώσουμε το 2021 για την παράνομη μετανάστευση.

 Ελληνοτουρκικά. Και εδώ παταγώδης αποτυχία. Οδηγούμαστε σε μια γεωπολιτική αυτοκτονία. Πάλι το «Oruc Reis», πάλι να λέμε ότι είμαστε μόνοι μας, πάλι να πούμε ότι πρέπει να ζητάμε την επέκταση των χωρικών υδάτων στα 12 ναυτικά μίλια. Άκουσα και τον κ. Τσίπρα, χθες, να το λέει πρώτη φορά. Το φωνάζουμε μήνες, το αυτονόητο. Ενεργοποίηση του άρθρου 42 περί συλλογικής άμυνας της Ευρωπαϊκής Ένωσης. Γενικότερα θέλω να ρωτήσω τι κάνετε μέσα σε όλο αυτό το κυκεώνα; Νομοθετείτε, προϋπολογίζετε λες και βρίσκεται σε μια άλλη εικονική πραγματικότητα. Λες και όλη αυτή η αβεβαιότητα και η ανασφάλεια δεν θα επηρεάσει τον προϋπολογισμό. Προϋπολογισμός με τέτοια χαρακτηριστικά δεν είναι κρατικός προϋπολογισμός, αλλά είναι υποκειμενικές εκτιμήσεις και ευχολόγια, θα μου επιτρέψετε να πω.

Την ανεπάρκεια του οικονομικού σχεδιασμού επισημαίνει, εξάλλου, και το ίδιο το Γραφείο Προϋπολογισμού του Κράτους στη Βουλή, δεν το λέμε εμείς, με την επίσημη γνώμη που κατέθεσε για το προσχέδιο. Τι λέει, λοιπόν, η επίσημη γνώμη; Ότι «Οι δημοσιονομικές προβλέψεις και εκτιμήσεις του σχεδίου δεν είναι ακριβείς, δεν είναι ξεκάθαρες». Επισημαίνει ότι ενδέχεται λόγω της οικονομικής κατάστασης των νοικοκυριών, για να πάμε τώρα και στα σπίτια του Έλληνα, και επιχειρήσεων, να μην αυξηθούν τα έσοδα όπως τα θέλει η κυβέρνηση. Λέει, δηλαδή, αυτό που μπορεί να πει κι ένας πρωτοετής στο μαθηματικό στη Σάμο. Και όχι μόνο αυτό, αλλά αμφιβάλλει ότι τα νοικοκυριά και οι επιχειρήσεις θα μπορέσουν να ανταπεξέλθουν στις πολλές υποχρεώσεις με αυτές που είχαν ήδη αναστείλει το 2020. Για να είμαστε πιο συγκεκριμένοι, να μη λέμε στον αέρα πράγματα, η ανάπτυξη, με βάση το σχέδιο, προβλέπεται να φτάσει το 5,5% για το 2021, είναι το βασικό σενάριο αυτό, και στο 7,5% αν αξιοποιηθούν οι πόροι του ταμείου ανάπτυξης. Το ποσοστό αυτό, θα μου επιτρέψετε να πω, είναι εκτός πραγματικότητας.

Όπως εκτός πραγματικότητας είναι ότι έχετε προσδιορίσει την ύφεση για φέτος στο 8,2%. Η πραγματικότητα, την οποία δεν μπορεί να μη τη γνωρίζετε, τη γνωρίζετε, είναι ότι η ύφεση θα είναι πολύ μεγαλύτερη και, μάλλον, δυστυχώς, θα φτάσει και σε διψήφιο νούμερο. Θυμίζω ότι η Ευρωπαϊκή Επιτροπή κάνει λόγο για ύφεση 9%, ενώ ξένοι οίκοι κάνουν λόγο για 10%, τουλάχιστον. Συνακόλουθα, κ. κ. Υπουργοί, η ανάπτυξη θα είναι σε πολύ χαμηλότερο επίπεδο από αυτό που εσείς προϋπολογίζετε.

Βέβαια, συνεχίζετε την εύκολη λύση. Ποια είναι η εύκολη λύση; Βαριά φορολογία. Χαρακτηριστικά παραδείγματα θα αναφέρω. Οι φόροι σε αγαθά και υπηρεσίες προβλέπεται να φθάσουν το ποσό των 27,4 δις, αυξημένοι κατά 3,5 δις έναντι των εκτιμήσεων του 2020. Ειδικότερα ο ΦΠΑ εκτιμάται ότι θα αυξηθεί κατά 340 εκατομμύρια και θα φτάσει τα 18,2 δισεκατομμύρια. Μιλάμε για έναν φόρο που επιβαρύνεται, κατεξοχήν, ο Έλληνας φορολογούμενος.

Ο φόρος εισοδήματος. Πάμε και σε αυτό. Προβλέπεται να φθάσει στο ποσό των 15,2 δισ. ευρώ, αυξημένος 1,25 δις έναντι των εκτιμήσεων του 2020. Το φόρο αυτό τον επιβαρύνονται περισσότερο τα φυσικά πρόσωπα, αφού μόνο για αυτά αυξάνετε κατά 420 εκατομμύρια ευρώ, φθάνοντας τα 10,4 δις για τα φυσικά πρόσωπα. Αυτά τα στοιχεία και μόνο αποδεικνύουν ότι δυστυχώς, για άλλη μια φορά, το μάρμαρο θα το πληρώσουν τα ελληνικά νοικοκυριά.

Μοιάζει πραγματικά ουτοπικό να βασίζει τον προϋπολογισμό της η κυβέρνηση στην αγοραστική δύναμη αυτών, των οποίων περιέγραψα πριν από λίγο, των νοικοκυριών, εκτιμώντας ότι η ιδιωτική κατανάλωση θα αυξηθεί 5,8%. Μακάρι. Με το ίδιο σκεπτικό, βέβαια, στερείται κάθε λογικής η πρόβλεψη ότι θα μειωθεί η ανεργία 2 μονάδες και θα προσεγγίσει το 16,5%. Πώς θα γίνει αυτό; Ο τουρισμός έχει καταστραφεί. Πολλές επιχειρήσεις έκλεισαν, άλλες θα κλείσουν με τον ερχομό του νέου έτους, οι απολύσεις έχουν αυξηθεί κατακόρυφα. Σημειώνω ότι η Ευρωπαϊκή Ένωση, όχι η Ελληνική Λύση, έχει υπολογίσει στο 20% το ποσοστό της ανεργίας. Η Ευρωπαϊκή Ένωση. Και πολύ φοβάμαι ότι τα νούμερα θα είναι πολύ υψηλότερα. Η πραγματικότητα, λοιπόν, κάθε άλλο παρά ενθαρρυντική είναι.

Για το τέλος άφησα το δημόσιο χρέος και κλείνω με αυτό. Στους οικονομικούς κύκλους είναι κοινό μυστικό, πλέον, ότι η χώρα ενδέχεται να βρεθεί αντιμέτωπη, σε ένα χρόνο από σήμερα, με το φάσμα ένταξης κάποιου νέου μνημονίου. Βασικό αίτιο, όλοι γνωρίζουμε, θα είναι η εκτόξευση του δημόσιου χρέους σε δυσθεώρητα επίπεδα στην περιοχή του 200%, το οποίο θα φέρει με τη σειρά αλυσιδωτές αντιδράσεις σε πολλά επίπεδα. Σε απόλυτα μεγέθη η ετήσια αύξηση είναι φέτος της τάξεως των 6 δισεκατομμυρίων ευρώ. Το δημόσιο χρέος της Γενικής Κυβέρνησης, από τα 331 δισεκατομμύρια ευρώ, θα αυξηθεί στα 337 δισεκατομμύρια ευρώ.

Οι δαπάνες τόκων κινούνται στην περιοχή των 5,5 μέχρι 6,3 δισεκατομμύρια ευρώ, την τελευταία πενταετία. Και εκεί θα παραμείνουν και το 2021.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** *(ομιλεί εκτός μικροφώνου)* Ξέρετε πόσο ήταν πριν; Ήταν 12 δισεκατομμύρια.

**ΚΩΝΣΤΑΝΤΙΝΟΣ ΧΗΤΑΣ (Ειδικός Εισηγητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Δεν είπα αν ήταν περισσότερα ή λιγότερα. Λέω τι καλούμαστε να αντιμετωπίσουμε, τι ζούμε.

Από όλα τα παραπάνω, προκύπτει ότι το Προσχέδιο του Προϋπολογισμού δεν είναι υλοποιήσιμο. Δεν περιέχει ρεαλιστικές εκτιμήσεις για εθνική οικονομία, ούτε μέτρα ελάφρυνσης για το μέσο Έλληνα πολίτη, που σε εκείνον πρέπει να στραφούμε.

Μια σωστή, όμως, οικονομική πολιτική δεν πρέπει να εξαντλείται σε νούμερα και υπολογισμούς, αλλά να διαμορφώνεται με γνώμονα τις πραγματικές ανάγκες της κοινωνίας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κύριο Χήτα. Το λόγο έχει ζητήσει ο Υπουργός Οικονομικών κ. Σταϊκούρας. Ορίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κύριε Πρόεδρε.

Κυρίες και κύριοι, συζητούμε, αυτές τις ημέρες, στην Επιτροπή Οικονομικών Υποθέσεων, το Προσχέδιο του Κρατικού Προϋπολογισμού για το οικονομικό έτος 2021. Προϋπολογισμός, που κατατέθηκε σε μια περίοδο, κατά την οποία, παγκοσμίως, οι κοινωνίες και οι οικονομίες δοκιμάζονται. Δοκιμάζονται από τη σοβαρότερη υγειονομική κρίση της τελευταίας εκατονταετίας και τη συνεπακόλουθη βαθύτερη ετήσια ύφεση, από το τέλος του Β’ Παγκοσμίου Πολέμου.

Στην ασυνήθιστα μεγάλη αβεβαιότητα, που συνδέεται με την άγνωστη εξέλιξη της υγειονομικής κρίσης και την ταχύτητα εξόδου από τα μέτρα που λαμβάνονται για τον περιορισμό της, έρχεται να προστεθεί η ανάγκη ισχυροποίησης για την αντιμετώπιση πρόσθετων προκλήσεων που αντιμετωπίζει ο ελληνισμός και η πατρίδα μας. Προκλήσεις που έχουν οι οικονομικές διαστάσεις και απορρέουν από γεωπολιτικές εντάσεις, που προκαλούν γείτονες, από ροές μεταναστών και από συνεχείς φυσικές καταστροφές.

Μέσα σε αυτό το ρευστό περιβάλλον, καταθέτουμε τον Προϋπολογισμό του 2021. Έναν προϋπολογισμό που εδράζεται στις επιτυχημένες οικονομικές πολιτικές του τελευταίου έτους. Έναν Προϋπολογισμό που θέτει αισιόδοξους στόχους, οι οποίοι, όμως, δεν υπερβαίνουν τα όρια του ρεαλισμού. Έναν Προϋπολογισμό που προωθεί μεταρρυθμίσεις, οι οποίες διακρίνονται από οικονομική αποτελεσματικότητα και κοινωνική ανταποδοτικότητα. Έναν Προϋπολογισμό που ανταποκρίνεται στις απαιτήσεις και τις ανάγκες που δημιουργεί κάθε φάση εξέλιξης της υγειονομικής κρίσης.

Συμπερασματικά, πρόκειται για έναν Προϋπολογισμό που στοχεύει στην υπέρβαση της κρίσης, με την οικονομία σε λειτουργία και την κοινωνία όρθια, που θέτει τις βάσεις αρχικά για ταχεία ανάκαμψη και, στη συνέχεια, μετά το πέρας πανδημίας, για υψηλή, διατηρήσιμη, έξυπνη και χωρίς αποκλεισμούς ανάπτυξη.

Κυρίες και κύριοι συνάδελφοι, να γίνω συγκεκριμένος.

Πρώτον. Το Προσχέδιο είναι ένας Προϋπολογισμός συνέπειας και συνέχειας. Θα συμφωνήσω απόλυτα με την Εισηγήτρια του ΣΥΡΙΖΑ.

Είναι ένας Προϋπολογισμός συνέπειας και συνέχειας: Συνέπειας ως προς τις πολιτικές που έχουμε δεσμευτεί να υλοποιήσουμε, ακόμα και μέσα σε δύσκολες οικονομικές συνθήκες. Και συνέχειας βηματισμού στο μονοπάτι, στο οποίο είχε αρχίσει να μπαίνει η ελληνική οικονομία, από το δεύτερο εξάμηνο του 2019, με την εφαρμογή πράγματι ενός διαφορετικού μείγματος πολιτικής από την Κυβέρνηση της Νέας Δημοκρατίας. Μείγμα πολιτικής που στηρίχθηκε, κυρίως, σε μειώσεις φόρων και ασφαλιστικών εισφορών, που ενίσχυσε γρήγορα τις προσδοκίες νοικοκυριών και επιχειρήσεων, τις συνθήκες ρευστότητας στην οικονομία και την εμπιστοσύνη του διεθνούς περιβάλλοντος.

Ακούω, αλλά χωρίς να κατατίθονται στοιχεία, διάφορα πράγματα σε αυτή την αίθουσα. Ακούω πολλή κριτική από την Αξιωματική Αντιπολίτευση, δεν βλέπω τους πίνακες που να το υποστηρίζουν αυτό, γιατί άκουσα ότι οι επενδύσεις κατέρρευσαν το δεύτερο εξάμηνο, το δεύτερο εξάμηνο του 2019 ο ακαθάριστος σχηματισμός παγίου κεφαλαίου αυξήθηκε κατά 8,27%, το πρώτο εξάμηνο κατά 1,8%. Συγγνώμη, πότε πήγαν καλά οι επενδύσεις; Το πρώτο εξάμηνο τελικά ή το δεύτερο;

 Αυτός είναι πίνακας, πρώτο εξάμηνο και δεύτερο εξάμηνο του 2019.

Ιδιωτική κατανάλωση 0,67% το πρώτο εξάμηνο, 0,77% το δεύτερο εξάμηνο. Θα μου πείτε, ναι, αλλά εμείς δεν λέμε για όλο το εξάμηνο, κάνουμε και μια κριτική για το τελευταίο τρίμηνο και λέμε ότι το τελευταίο τρίμηνο ήταν πάρα πολύ κακό, η χώρα έμπαινε σε ύφεση.

Καταρχήν, η ύφεση ένα αρνητικό πρόσημο, δεν υπήρχε αρνητικό πρόσημο στο τελευταίο τρίμηνο. Αλλά, για να δούμε δυο στοιχεία.

Τελευταίο τρίμηνο του έτους, ιδιωτική κατανάλωση 1,2% αύξηση, η μεγαλύτερη ποσοστιαία αύξηση τετάρτου τριμήνου από το 2008. Στις επενδύσεις αύξηση το τελευταίο τρίμηνο 14%, η μεγαλύτερη τριμηνιαία αύξηση από το τέταρτο τρίμηνο του 2007.

Αυτή είναι η αλήθεια, στα βασικά συστατικά του πλούτου, που είναι η κατανάλωση οι επενδύσεις και οι εξαγωγές μείον οι εισαγωγές, υπήρχε πρόοδος της χώρας και αν μη τι άλλο, επειδή είπατε αν ακούμε την κοινωνία, αν ακούμε την αγορά, συγγνώμη, αλλά υποθέτω θα έχετε εικόνα του οικονομικού κλίματος στο τέλος του έτους, των αγορών στο τέλος του έτους, για το 2019 μιλάω, και μια σειρά άλλων δεικτών, όπως είναι το PMI, που αποδεικνύει ποια ήταν η πραγματικότητα στην πραγματική οικονομία.

 Σ’ αυτό το εξάμηνο, συνεπώς, το δεύτερο εξάμηνο του 2019, θα τα καταθέσω όλα αυτά τα πρακτικά στο τέλος, προέκυψε το 54% της θετικής συνεισφοράς της ιδιωτικής κατανάλωσης και το 86% της θετικής συνεισφοράς των επενδύσεων.

Τα λέει μέσα ο Προϋπολογισμός και απορώ γιατί ακούω εδώ πράγματα, τα οποία δεν ισχύουν. Τονίζεται, για όσους αγνοούν ή παραβλέπουν την πραγματικότητα και την αλήθεια των αριθμών, ότι η στατιστική καταγραφή επιβράδυνσης του ρυθμού ανάπτυξης οφείλεται κυρίως στη μείωση των αποθεμάτων της οικονομίας και στη συγκράτηση της πραγματικής δημόσιας κατανάλωσης, μετά την απότομη και συνδεδεμένη με τον οικονομικό κύκλο τότε, αύξησή της στο πρώτο εξάμηνο του 2019. Όλοι γνωρίζουμε κάποιες επεκτατικές δημοσιονομικές πολιτικές, που έγιναν λίγες μέρες πριν τις εκλογές, αντί για το τέλος του έτους.

Να σημειωθεί τέλος ότι το 2019 ήταν η πρώτη χρονιά που οι δημοσιονομικοί στόχοι επιτεύχθηκαν ακριβώς. Δεν είχαμε υπέρβαση, δεν είχαμε υπερπλεονάσματα, είχαμε ακριβώς επίτευξη του δημοσιονομικού στόχου, αποδεικνύοντας ότι η ελληνική οικονομία έχει αρχίσει να αποκτά δυναμική ανάπτυξης. Δυναμική που συνεχίστηκε και στις αρχές του 2020, όπως αποτυπώνεται στην ηπιότερη μείωση του ΑΕΠ κατά το πρώτο τρίμηνο του έτους, σε σύγκριση με τον ευρωπαϊκό μέσο όρο.

Άρα, πρώτο συμπέρασμα, ναι, συνέχεια και συνέπεια, το ομολογούμε, γιατί πέτυχε αυτή η πολιτική και αποδεικνύεται από την ίδια την κοινωνία.

Δεύτερη κριτική ή μάλλον εμείς τι υποστηρίζουμε.

Ο Προϋπολογισμός είναι ρεαλιστικός, ενσωματώνει εφικτές εκτιμήσεις και προβλέψεις. Αντιθέτως, η Αντιπολίτευση υποστηρίζει, και το έκανε σήμερα όλη η Αντιπολίτευση, ότι είναι ένας Προϋπολογισμός ανεδαφικών προβλέψεων.

Σταχυολογώ, συγκρίνω και αξιολογώ. Η Αντιπολίτευση υποστηρίζει ότι η εκτίμηση για ύφεση 8,2% το 2020 είναι υπεραισιόδοξη και τελικά αυτή θα διαμορφωθεί σε διψήφια ποσοστά, μόλις το άκουσα και από τον αγαπητό συνάδελφο, δεν μας είπε πόσο διψήφια, αλλά είπε διψήφια. Να υπενθυμίσω, γιατί θα αξιολογηθούμε γι’ αυτό, ότι ο Αρχηγός της Αξιωματικής Αντιπολίτευσης έχει υποστηρίξει ότι θα κλείσουμε με 12% ύφεση φέτος, 29 Ιουλίου του 2020, και ο κ. Βαρουφάκης με 15%. Εμείς λέμε 8,2%.

Αυτό το ποσοστό το 8,2% ότι είναι υπεραισιόδοξο δεν το υποστηρίζει κανείς, πλέον, ούτε καν το Διεθνές Νομισματικό Ταμείο.

Το σημερινό, κυριολεκτικά σημερινό, consensus των ευρωπαϊκών και διεθνών οργανισμών είναι για ύφεση 7,9%. Το σημερινό consensus των ελληνικών τραπεζών είναι για ύφεση 7,8%.

Σας έχω το consensus, γιατί είπατε τι υποστηρίζουν στο εξωτερικό και είναι 7,9%, 7,8%, εμείς λέμε 8,2%. Η Αντιπολίτευση λέει 12%,15%. Θα αξιολογηθούμε.

 Μάλιστα, τόσο η Ευρωπαϊκή Επιτροπή όσο και το Διεθνές Νομισματικό Ταμείο αναθεώρησαν επί τα βελτίω τις εκτιμήσεις τους για τη χώρα. Διαψεύδονται έτσι οι αρχικές προβλέψεις τους, αλλά και οι πόθοι της Αξιωματικής Αντιπολίτευσης, κάποιοι μιλούσαν, το έχω στα πρακτικά, για 20% ύφεση το δεύτερο τρίμηνο. Δεν είχαμε 20%, είχαμε 15% με τα προσωρινά στοιχεία, ότι η Ελλάδα θα κατέγραφε τη βαθύτερη ύφεση στην Ευρωπαϊκή Ένωση το 2020. Φαίνεται, ότι δεν θα έχουμε την πιο βαθιά ύφεση. Πολλές άλλες χώρες στην Ευρώπη το πρώτο εξάμηνο είχαν διψήφια ποσοστά ύφεσης, όταν η Ελλάδα ήταν στο 8%.

 Επειδή άκουσα την Εισηγήτρια του ΣΥΡΙΖΑ να αναφέρεται σε θριαμβολογίες, καμία θριαμβολογία ούτε από τον Υπουργό ούτε από τον Αναπληρωτή Υπουργό. Αλίμονο να ήμασταν ευτυχείς με βαθιά ύφεση, αλλά ικανοποιημένοι ότι η κατάσταση δεν μας ξέφυγε μέχρι σήμερα νομίζω ότι μπορούμε να είμαστε.

 Εάν τυχόν η ύφεση φέτος δεν είναι 15% ή δεν είναι 12%, όπως λέει η Αξιωματική Αντιπολίτευση, αλλά είναι χαμηλότερη από 12% για παράδειγμα, αυτό πάει να πει πολύ απλά, ότι μάλλον κάτι καλό κάναμε σε σχέση με τις εκτιμήσεις του κυρίου Τσίπρα.

**ΑΘΑΝΑΣΙΟΣ (ΣΑΚΗΣ) ΠΑΠΑΔΟΠΟΥΛΟΣ**: Πότε το είπε η Αντιπολίτευση αυτό;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Στις 24 Ιουλίου του 2020 το είπε ο κ. Τσίπρας.

Το κρίσιμο, όμως, με το οποίο θέλω να κλείσω την παρατήρησή μου ως προς αυτό είναι, ότι δεν πρέπει να παραγνωρίζουμε πως η αλλαγή του συσχετισμού ανάμεσα σε επιχορηγήσεις και δάνεια την ίδια ώρα που θα έχουμε μια ύφεση που θα πλησιάζει το 12% του Α.Ε.Π. φέτος, εάν έχουμε κάτω από 12% πρέπει να πείτε, ότι κάτι κάναμε καλό.

 Θα συμφωνήσουμε σε αυτήν την αίθουσα, έτσι;

 Να είμαστε ακριβείς, έχω τα πρακτικά τι έχει πει το κάθε κόμμα, για αυτό και σας προκάλεσα σήμερα. Αποφύγατε όλοι να τοποθετηθείτε, αλλά τα πρακτικά της Βουλής μένουν. Να δούμε, αν είναι 12% πάει να πει, ότι αποτύχαμε. Αν είναι, όμως, κάτω από 12% και είναι κοντά στο 8% νομίζω, ότι η κριτική σας δεν είναι σωστή.

 Η Αντιπολίτευση υποστηρίζει ότι η εκτίμηση για ισχυρή ανάπτυξη ύψους 7,5% το 2021 μετά την αξιοποίηση πόρων 5,5 δις από το Ταμείο Ανάκαμψης είναι υπεραισιόδοξη. Βεβαίως, δεν μας λέει πόσο είναι οι δικές της εκτιμήσεις.

Προκάλεσα, ουδείς το λέει.

Το consensus των ευρωπαϊκών και διεθνών οργανισμών χωρίς τους πόρους του Ταμείου Ανάκαμψης σήμερα που μιλάμε είναι για μεγέθυνση 5,2% και των ελληνικών τραπεζών για μεγέθυνση 5,8% όσο είναι και οι δικές μας εκτιμήσεις, αφού χωρίς το Ταμείο Ανάκαμψης, το λέει μέσα ο προϋπολογισμός, η ανάπτυξη προβλέπεται στο 5,5% σε κάθε περίπτωση.

 Να συμφωνήσουμε σε αυτή την αίθουσα σε κάτι;

Ότι όλοι συμφωνούν, τουλάχιστον, εκτός αιθούσης, ελπίζω και εδώ μέσα ότι το 2021 θα είναι μια χρονιά ισχυρής ανάκαμψης, ανακτώντας το μεγαλύτερο μέρος, το μεγαλύτερο ποσοστό της οικονομικής συρρίκνωσης του 2020. Εκτός και αν μας λέτε, ότι θα έχουμε ύφεση και το 2021. Θα ήθελα να το ακούσω αυτό.

Η Αντιπολίτευση υποστηρίζει, ότι η εκτίμηση για συρρίκνωση του ποσοστού ανεργίας στο τέλος του 2021 σε ποσοστό χαμηλότερο από το τέλος του 2019 είναι υπεραισιόδοξη. Βεβαίως, ούτε σε αυτό μας λέει πόσο εκτιμά ότι θα είναι στο τέλος του 2021.

 Σε κάθε περίπτωση η Ευρωπαϊκή Επιτροπή εκτιμά και έχω εδώ τα πρακτικά, ότι η ανεργία στο τέλος του 2021 θα είναι χαμηλότερη από το τέλος του 2019 και έχω εδώ την αντίστοιχη εκτίμησή της.

Άρα, μέχρι τώρα συμφωνούμε με την Ευρωπαϊκή Επιτροπή και αυτό αποτυπώνεται στα πρόσφατα χθεσινά αποτελέσματα της ΕΛΣΤΑΤ για τον μήνα Ιούλιο. Αυτό οφείλεται στην υλοποίηση μέτρων διατήρησης και τόνωσης της απασχόλησης, όπως είναι η αποζημίωση ειδικού σκοπού, το Πρόγραμμα «ΣΥΝ-ΕΡΓΑΣΙΑ» και η κάλυψη των ασφαλιστικών εισφορών για τη δημιουργία 100.000 νέων θέσεων απασχόλησης.

 Ήδη στις πρώτες δέκα ημέρες λειτουργίας του σχήματος, 4.620 άτομα προσελήφθησαν με το συγκεκριμένο πρόγραμμα.

Συμπερασματικά για να κλείσω και αυτή τη δεύτερη ενότητα του ρεαλισμού. Με τα σημερινά δεδομένα, τονίζω, με τα σημερινά δεδομένα, όλοι εντός και εκτός Ελλάδος, εκτός από την αντιπολίτευση, συγκλίνουν με τις εκτιμήσεις και τις προβλέψεις κυβέρνησης για τη σταδιακή επαναφορά της οικονομίας σε τροχιά κανονικότητας.

Τρίτο. Ο προϋπολογισμός είναι αναπτυξιακός. Σ αυτή την κατεύθυνση, εκτός των επεκτατικών δημοσιονομικών μέτρων, εκτός των μέτρων ενίσχυσης της ρευστότητας της οικονομίας, εκτός των μεταρρυθμιστικών πρωτοβουλιών, σημαντικός καθίσταται ο ρόλος του ταμείου ανάκαμψης. Η Ελληνική οικονομία αναμένεται να ωφεληθεί με 32 δισεκατομμύρια ευρώ έως το 2026, εκ των οποίων 19,3 δισεκατομμύρια αφορούν επιχορηγήσεις και 12,7 δισεκατομμύρια ευρώ δάνεια,με ευνοϊκό επιτόκιο και όρους. Για τη βέλτιστη παραγωγική αξιοποίηση αυτών των πόρων, επεξεργαζόμαστε ένα ολοκληρωμένο και συνεκτικό εθνικό στρατηγικό σχέδιο. Προτεραιότητες του υπό διαμόρφωση σχεδίου, εστιάζουν στη στήριξη της επιχειρηματικότητας, την προσέλκυση ιδιωτικών επενδύσεων και την προώθηση καινοτομίας, στην ενίσχυση της απασχόλησης και της κοινωνικής συνοχής, στην πράσινη ανάπτυξη, στον ψηφιακό μετασχηματισμό και την τεχνολογική αναβάθμιση δημόσιου και ιδιωτικού τομέα, στην αναβάθμιση των υποδομών, στη στήριξη της περιφέρειας. Όλα αυτά, σε συνδυασμό και συμπληρωματικά με τα άλλα προγράμματα της Ευρωπαϊκής Ένωσης, όπως αποτυπώνονται στο πολυετές δημοσιονομικό πλαίσιο για την περίοδο 2021 – 2027, στοχεύοντας στην εξάλειψη του πιο μεγάλου προβλήματος που έχει η Ελληνική οικονομία, του επενδυτικού κενού της χώρας.

Τέταρτο. Ο προϋπολογισμός είναι φιλοεπενδυτικός. Ενσωματώνει μειώσεις φόρων και ασφαλιστικών εισφορών από τη μια πλευρά και περικλείει πρωτοβουλίες ενίσχυσης της ρευστότητας στην πραγματική οικονομία. Αυτό σημαίνει φίλοεπενδυτικός. Μειώνω φόρους και ασφαλιστικές εισφορές, ενισχύω τη ρευστότητα την πραγματική οικονομία και προφανώς, υλοποιώ και διαρθρωτικές αλλαγές.

Κύριοι συνάδελφοι, είπατε, ότι τα έσοδα θα είναι περισσότερα το 2021. Δεν μας είπατε όμως έναν φόρο που θα αυξηθεί. Έναν. Παραπάνω έσοδα, σημαίνει επιπλέον φόροι. Σημαίνει ανάπτυξη και η ανάπτυξη φέρνει περισσότερα έσοδα. Τουναντίον, ελάτε να μοιραστούμε μαζί τι έχει κάνει η κυβέρνηση σε μειώσεις φόρων. Προσέξτε, με μόνιμο τρόπο μέχρι σήμερα.

Αναμορφώσαμε τη φορολογία εισοδήματος φυσικών προσώπων με εισαγωγικό συντελεστή 9% και αυξήσαμε το αφορολόγητο για κάθε τέκνο. Μόνιμη μείωση.

Μειώσαμε τον ΕΝΦΙΑ κατά 22%. Μόνιμη μείωση.

Απαλλάξαμε από τον ΕΝΦΙΑ τους κατοίκους μικρών ακριτικών νησιών. Μόνιμη μείωση.

Μειώσαμε το φόρο εισοδήματος νομικών προσώπων από το 28% στο 24%. Μόνιμη μείωση.

Μειώσαμε τη φορολογία διανεμόμενων κερδών από το 10% στο 5%. Μόνιμη μείωση.

Μειώσαμε τις ασφαλιστικές εισφορές για απασχολούμενους πλήρους απασχόλησης. Μόνιμη μείωση 0,9%.

Αναστείλαμε το ΦΠΑ στις νέες οικοδομές για 3 χρόνια.

Παρέχουμε ισχυρό φορολογικό κίνητρο για την πραγματοποίηση επενδύσεων στην πράσινη οικονομία, την ενέργεια και την ψηφιοποίηση.

Δώσαμε κίνητρα σε φυσικά πρόσωπα που εισφέρουν επενδυτικά κεφάλαια για νεοφυείς επιχειρήσεις.

Τέλος, θεσπίσαμε επενδυτικά κίνητρα για δαπάνες επιστημονικής και τεχνολογικής έρευνας.

Αυτές είναι μειώσεις φόρων που τις ζει ο Έλληνας πολίτης. Γιατί είπατε τι βιώνει ο κάθε Έλληνας πολίτης.

Επίσης, μέσα στην υγειονομική κρίση, προχωρήσαμε σε πρόσθετες και σημαντικές, είμαι ειλικρινής, μη μόνιμες μειώσεις φόρων και ασφαλιστικών εισφορών. Κι αυτό, διότι, στο πλαίσιο των ευρωπαϊκών θεσμικών οργάνων, οι ευρωπαϊκοί προϋπολογισμοί δεν μπορούν να περιλαμβάνουν μόνιμα δημοσιονομικά μέτρα. Αυτό κατευθείαν αντιλαμβάνεστε τι σημαίνει για την πρόταση της αξιωματικής αντιπολίτευσης, ότι ουσιαστικά δεν υφίσταται. Γι’ αυτό και δεν τη συζητάει κανένας. Διότι, με επιστολή που έχουν πάρει όλα τα κράτη – μέλη, δεν επιτρέπονται μόνιμα μέτρα το 2021 και η πρόταση της αξιωματικής αντιπολίτευσης, έχει ένα μεγάλο μέρος από μόνιμα μέτρα.

Πάμε τώρα, να δούμε τι έχουμε κάνει στους φόρους που δεν έχουν μόνιμα χαρακτηριστικά.

Μειώσαμε και σε ορισμένες περιπτώσεις μηδενίσαμε την προκαταβολή φόρου εισοδήματος φυσικών και νομικών προσώπων. Ένα στοιχείο μόνο να σας πω. Στα νομικά πρόσωπα φέτος, ο φόρος που καλούνται να πληρώσουν αυτά είναι 1,5 δις. Πέρυσι, πλήρωσαν 3,5 δις. Φέτος, 1,5 δις για τα εισοδήματα του 2019, που ήταν μια καλή χρονιά. Τι σημαίνει αυτό; Ότι με την πολιτική της μείωσης των φόρων στο 24% και της μείωσης ή μηδενισμού της προκαταβολής, βοηθήσαμε πάρα πολύ τη μικρή, τη μεσαία και τη μεγάλη Ελληνική επιχειρηματικότητα.

Καλύψαμε από τον Κρατικό Προϋπολογισμό, τις ασφαλιστικές εισφορές επί του ονομαστικού μισθού και εργοδοτικές ασφαλιστικές εισφορές εργαζομένων, στις εποχικές επιχειρήσεις.

Συμψηφίσαμε κατά 25% με μελλοντικές φορολογικές υποχρεώσεις την εμπρόθεσμη καταβολή του Φ.Π.Α., παρείχαμε έκπτωση κατά 25% στις ρυθμισμένες φορολογικές και ασφαλιστικές οφειλές, που πληρώθηκαν εμπρόθεσμα.

Επίσης, μειώσαμε τον Φ.Π.Α. στις υπηρεσίες μεταφοράς προσώπων, σε μη αλκοολούχα ποτά, στα εισιτήρια κινηματογράφων, θεατρικών παραστάσεων και συναυλιών.

Μειώνουμε κατά τρεις ποσοστιαίες μονάδες, τις ασφαλιστικές εισφορές του ιδιωτικού τομέα.

Καταργούμε την Εισφορά Αλληλεγγύης, για τα εισοδήματα που προέρχονται από ιδιωτική οικονομική δραστηριότητα και προσδοκούμε, όταν κλείσει η παρένθεση της υγειονομικής κρίσης και ανάλογα με τις δημοσιονομικές δυνατότητες της χώρας και τις προτεραιότητες Κυβέρνησης, σε κάποιους από αυτούς τους φόρους και τις ασφαλιστικές εισφορές ή σε κάποιους άλλους, να μονιμοποιήσουμε τις μειώσεις τους. Αυτό σημαίνει, συνεπώς, μια συνεπή δημοσιονομική πολιτική στην κατεύθυνση στοχευμένων μειώσεων φόρων, με μόνιμα και μη μόνιμα μέτρα λόγω της οικονομικής κρίσης.

Αν δεν είχαμε την οικονομική κρίση, σήμερα θα συζητούσαμε, ήδη, για μειώσεις φόρων που θα είχαν υλοποιηθεί από τον Μάϊο του 2020, εκτός του Προϋπολογισμού που συζητούσαμε πέρσι τον Δεκέμβριο.

Επίσης, όμως, για την επιχειρηματικότητα, δεν αρκούν οι φόροι, θέλεις και ρευστότητα.

Δημιουργήθηκαν εργαλεία ενίσχυσης της ρευστότητας στην πραγματική οικονομία. Η συνολική στήριξη της ελληνικής οικονομίας από το κεφάλαιο κίνησης στο πλαίσιο του Ταμείου Επιχειρηματικότητας, το Ταμείο Εγγυοδοσίας και την επιστρεπτέα προκαταβολή, μέχρι σήμερα, που μιλάμε, για εκταμίευση πόρων και όχι εγκρίσεις, εκταμίευση πόρων- ξεπερνά τα 6 δισεκατομμύρια ευρώ.

Αναμένεται ότι από τους επιπλέον πόρους του ΤΕΠΙΧ ΙΙ, από τη δεύτερη φάση του Ταμείου Εγγυοδοσίας και τον τρίτο και τέταρτο κύκλο της επιστρεπτέας προκαταβολής, ήδη αυτή την εβδομάδα θα πέσουν σημαντικά χρηματικά ποσά στην πραγματική οικονομία, να διατεθούν επιπλέον πόροι 5 δισεκατομμύρια ευρώ ως το τέλος του έτους. Δηλαδή, η συνολική ένεση ρευστότητας, θα ξεπεράσει μόνο από αυτά τα εργαλεία, τα 11 δισεκατομμύρια ευρώ, σε διάστημα περίπου 9 μηνών.

Ήδη θεσμοθετήθηκε από τη σημερινή Κυβέρνηση και το νέο πλαίσιο μικροπιστώσεων, για τη χορήγηση δανείων έως 25.000 ευρώ, χωρίς εμπράγματες εξασφαλίσεις σε πολύ μικρές επιχειρήσεις και με τη συμβολή και τη στήριξη της Αντιπολίτευσης και θέλω να το αναγνωρίσω.

Οι χορηγήσεις αναμένεται να ξεκινήσουν έως το τέλος του έτους, μετά την πρόσφατη ολοκλήρωση καθορισμού της διαδικασίας αδειοδότησης Ιδρυμάτων, από την Τράπεζα της Ελλάδος. Αυτό, έγινε την προηγούμενη Παρασκευή.

Πέμπτο. Ο Προϋπολογισμός, είναι μεταρρυθμιστικός.

Η Κυβέρνηση τον τελευταίο χρόνο, σχεδίασε και υλοποίησε, σειρά μεταρρυθμίσεων, ακόμα και μέσα στην πανδημία. Ο σχεδιασμός μας, όχι μόνο δεν εκτροχιάστηκε, αλλά συντελέστηκε και ουσιαστική πρόοδος. Πρόοδος, που αναγνωρίστηκε από την Ευρωπαϊκή Επιτροπή και το είπε και ο Εισηγητής της Νέας Δημοκρατίας, στην 7η Έκθεση Ενισχυμένης Εποπτείας. Έκθεση που επισημαίνει, τα σημαντικά βήματα που γίνονται στην υλοποίηση κρίσιμων διαρθρωτικών αλλαγών, με θετική επίδραση, στο επενδυτικό περιβάλλον και το οικονομικό κλίμα.

Ενδεικτικά και παρά τις αντίξοες συνθήκες, μέσα μόνο στους τελευταίους έξι μήνες ως Υπουργείο Οικονομικών, προχωρήσαμε στο βαθμό που εμπλεκόμαστε σε εμβληματικά επενδυτικά έργα, όπως είναι το Ελληνικό. Εκκινήσαμε τις διαγωνιστικές διαδικασίες για την αξιοποίηση των τριών περιφερειακών Λιμένων, δρομολογήσαμε Σχέδια Ενίσχυσης της Βιωσιμότητας Εταιρειών του δημοσίου, όπως είναι η ΕΛΒΟ, τα ναυπηγεία Σκαραμαγκά, η ΛΑΡΚΟ και η ΕΑΒ. Επίσης, υλοποιήσαμε το σχέδιο «Ηρακλής», με στόχο τη μείωση των κόκκινων δανείων στα χαρτοφυλάκια των τραπεζών και ενεργοποιήσαμε το Πρόγραμμα «Γέφυρα» για τη στήριξη των δανειοληπτών που πλήττονται από τις οικονομικές επιπτώσεις του κορωνοϊού και έχουν δάνεια, με υποθήκη την πρώτη κατοικία.

Ακόμη, καταθέσαμε και συζητάμε από αύριο, ένα νέο συνεκτικό κοινωνικά ευαίσθητο και εθνικά αναπτυξιακό πλαίσιο αντιμετώπισης του υψηλού ιδιωτικού χρέους, με στόχο, τη ρύθμιση οφειλών και την παροχή δεύτερης ευκαιρίας.

Αναβαθμίσαμε και εκσυγχρονίσαμε το θεσμικό πλαίσιο για την εταιρική διακυβέρνηση και την κεφαλαιαγορά. Θεσπίσαμε το πλαίσιο των μικροχρηματοδοτήσεων. Θέσαμε σε εφαρμογή, τον Αύγουστο, το νέο θεσμικό πλαίσιο για τα διαδικτυακά τυχερά παίγνια. Κάποιοι άλλοι θα νομοθετούσαν από το τέλος του 2018. Προωθήσαμε φορολογικές παρεμβάσεις για την ενίσχυση της αναπτυξιακής διαδικασίας της ελληνικής οικονομίας. Αναθεωρήσαμε το πλαίσιο για τη φορολογική κατοικία και εισαγάγαμε τον εναλλακτικό τρόπο φορολόγησης Non Dom. Eνσωματώσαμε στην εθνική έννομη τάξη, Κοινοτική Οδηγία για το ξέπλυμα μαύρου χρήματος. Καταθέσαμε σε δημόσια διαβούλευση, σχέδιο νόμου για τον περιορισμό του λαθρεμπορίου.

 Αυτά κάναμε ως Υπουργείο μόνο Οικονομικών, μέσα στην πανδημία του κορονοϊού. Το 2021, υπό ευνοϊκότερες, προσδοκούμε, συνθήκες, θα συνεχίσουμε την υλοποίηση μεταρρυθμίσεων, με στόχο την επίτευξη βιώσιμης ανάπτυξης, τη δημιουργία πολλών και καλών θέσεων απασχόλησης και την ενίσχυση της κοινωνικής συνοχής.

Έκτον. Ο προϋπολογισμός είναι ευέλικτος. Η αβεβαιότητα επιβάλλει εγρήγορση και προσαρμοστικότητα. Το 2020 διαφοροποιήσαμε σημαντικά τις προτεραιότητες της οικονομικής πολιτικής, προχωρώντας σε μια δημοσιονομικά επεκτατική πολιτική, προκειμένου να επιτύχουμε συγκεκριμένους στόχους. Την ενίσχυση του Εθνικού Συστήματος Υγείας, με την προμήθεια εξοπλισμού, υγειονομικού υλικού και την ενίσχυση του προσωπικού. Την ενίσχυση των πληγέντων φυσικών και νομικών προσώπων. Την παροχή ρευστότητας στις επιχειρήσεις. Τη στήριξη της απασχόλησης. Την ενίσχυση των ανέργων και των εποχικά απασχολούμενων. Τη στήριξη των ευάλωτων νοικοκυριών, των ευάλωτων δανειοληπτών. Τη στήριξη των ιδιοκτητών ακινήτων. Τη στήριξη κλάδων, που λόγω των χαρακτηριστικών τους, επλήγησαν περισσότερο, εντονότερα, από την υγειονομική κρίση, όπως είναι ο τουρισμός, η εστίαση, ο πολιτισμός, ο αθλητισμός, οι μεταφορές και ο πρωτογενής τομέας.

Εκτός, όμως, από την αντιμετώπιση της υγειονομικής κρίσης, βασικές προτεραιότητες για το 2021, αποτελούν η ανάπτυξη της οικονομίας, μέσα από την αξιοποίηση των ευρωπαϊκών πόρων του μηχανισμού ανάκαμψης και ανθεκτικότητας. Η ενίσχυση των Ενόπλων Δυνάμεων, με την αύξηση των δαπανών και των φυσικών παραλλαγών εξοπλιστικών συστημάτων. Η στήριξη των ευάλωτων κοινωνικών ομάδων, μέσω της αύξησης των καταβαλλόμενων επιδομάτων από τον ΟΠΕΚΑ. Η στήριξη της Παιδείας, μέσω της πρόσληψης μεγάλου αριθμού μονίμων εκπαιδευτικών. Η αποτελεσματική αντιμετώπιση των μεταναστευτικών ροών, μέσω της αύξησης των σχετικών δαπανών. Η εφαρμογή του νέου πλαισίου ρύθμισης οφειλών και παροχής δεύτερης ευκαιρίας και η συνέχιση της επισκόπησης δαπανών στο σύνολο της Γενικής Κυβέρνησης.

Τα μέτρα που διαρκώς λαμβάνονται, επεκτείνονται, ενισχύονται και εμπλουτίζονται. Σε πλήρη εξέλιξη, αναμένεται να ανέλθουν στα 24 δισεκατομμύρια ευρώ το 2020, με θετική επίδραση στην οικονομία, που εκτιμάται, το λέει ο προϋπολογισμός, στο 6% του ΑΕΠ. Δηλαδή, χωρίς αυτά τα μέτρα, η ετήσια ύφεση θα είχε ξεπεράσει το 14%. Αυτά τα μέτρα σχεδιάστηκαν και εφαρμόζονται, σε ελάχιστο χρονικό διάστημα, χωρίς να υπάρχει εμπειρία από προηγούμενο παρόμοιο ιστορικό συμβάν, ώστε να έχουν αναπτυχθεί πρότυπες εγχώριες ή διεθνείς τακτικές.

Σ’ αυτό το σημείο, όπως καταγράφουμε με τον Αναπληρωτή Υπουργό, τον κ. Σκυλακάκη, στο προσχέδιο του προϋπολογισμού, θέλουμε να εξάρουμε τη σημαντική συμβολή των υπηρεσιών του Υπουργείου Οικονομικών, του Υπουργείου Εργασίας και Κοινωνικών Υποθέσεων, του Υπουργείου Ανάπτυξης και Επενδύσεων και των συναρμόδιων υπουργείων και φορέων. Υπηρεσίες που εργάστηκαν ακατάπαυστα, για την υλοποίηση αυτού του πλήθους πολιτικών, σε ασφυκτικά χρονικά περιθώρια, υπό πρωτόγνωρες συνθήκες. Είναι ενδεικτικό, ότι από τις 25 Φεβρουαρίου ως τις 3 Οκτωβρίου, έχουν εκδοθεί 841 Κανονιστικές Πράξεις, για την αντιμετώπιση των επιδημιολογικών και οικονομικών συνεπειών της πανδημίας. Ανάλογα, μάλιστα, με την εξέλιξη της διασποράς του ιού, είναι πιθανό να αναληφθούν πρόσθετες δημοσιονομικές παρεμβάσεις, μέχρι το τέλος του έτους.

Είναι γεγονός, ότι σε αυτό το ευμετάβλητο, παγκοσμίως, περιβάλλον, κάθε άσκηση προβλέψεων για την πορεία της οικονομίας, συνοδεύεται από επισφάλεια. Μια περαιτέρω επιδείνωση των επιδημιολογικών δεδομένων, σε σχέση με αυτά που συμπεριλαμβάνονται στο βασικό μακροοικονομικό σενάριο, θα μπορούσε να οδηγήσει σε σημαντικά δυσμενέστερο μακροοικονομικό και δημοσιονομικό αποτέλεσμα, κατά τρεις ποσοστιαίες μονάδες στο ρυθμό ανάπτυξης και κατά 2% του ΑΕΠ, στο πρωτογενές δημοσιονομικό αποτέλεσμα.

Πάντως, το 2021, η δημοσιονομική ευελιξία παραμένει, αφού εξακολουθεί να υφίσταται η γενική ρήτρα διαφυγής. Απόφαση, που έχει ως στόχο να προφυλαχθεί, στο μέγιστο δυνατό βαθμό, από τις επιπτώσεις πανδημίας, ο παραγωγικός και κοινωνικός ιστός και να μην παρεμποδιστεί η σημαντική ανάκαμψη, που σε κάθε περίπτωση προβλέπεται για το επόμενο έτος.

Έβδομο. Τέλος, ο προϋπολογισμός είναι κοινωνικά δίκαιος. Πριν και κατά τη διάρκεια της υγειονομικής κρίσης, σχεδιάζουμε και υλοποιούμε πολιτικές, που ενέχουν τα στοιχεία της κοινωνικής δικαιοσύνης, με τη στήριξη της απασχόλησης και του διαθέσιμου εισοδήματος.

Παρείχαμε κίνητρα για την αντιμετώπιση της υπογεννητικότητας, μέσω της χορήγησης επιδόματος και της μείωσης του συντελεστή ΦΠΑ σε βασικά είδη βρεφικής ηλικίας.

Συνεχίσαμε και ενισχύσαμε δράσεις του ΟΠΕΚΑ, για τη στήριξη των ευάλωτων κοινωνικών ομάδων. Χορηγήσαμε με προκαταβολή, εμπροσθοβαρώς, διευρυμένο επίδομα θέρμανσης, προκειμένου να διευκολύνουμε τα ευάλωτα νοικοκυριά.

Ενισχύουμε περισσότερο τους χαμηλόμισθους, με την αποζημίωση ειδικού σκοπού. Παρατείναμε και επεκτείναμε, τακτικά και έκτακτα επιδόματα ανεργίας.

Ενισχύσαμε τα προγράμματα κοινωνικού τουρισμού. Στηρίζουμε τους μακροχρόνια ανέργους στο πλαίσιο του προγράμματος, για τη δημιουργία πολλών, νέων θέσεων απασχόλησης.

Υλοποιούμε προγράμματα κρατικής επιδότησης, της μηνιαίας δόσης δανείου, για ευάλωτα, ενήμερα και μη, νοικοκυριά, προστατεύοντας την πρώτη κατοικία τους.

Προχωράμε στην καταβολή αναδρομικών ποσών σε συνταξιούχους, δημόσιου και ιδιωτικού τομέα.

Κύριοι συνάδελφοι, συμπερασματικά ο προϋπολογισμός του 2021, είναι ρεαλιστικός, αναπτυξιακός, φιλοεπενδυτικός, μεταρρυθμιστικός, ευέλικτος και κοινωνικά δίκαιος. Η ορθότητα των χαρακτηριστικών που τα διέπουν, αναγνωρίζεται από την κοινωνία, τους εταίρους, τους επενδυτές και τις αγορές.

Από την κοινωνία. Αφού ο δείκτης οικονομικού κλίματος, παρά τις πιέσεις που δέχεται εξαιτίας της πανδημίας, παραμένει σε επίπεδα κοντά στο μέσο ευρωπαϊκό όρο. Ενώ χθες, μόλις, ανακοινώθηκε ότι ο δείκτης PMI, πολύ σημαντικός δείκτης για τη μεταποίηση, κατέγραψε την υψηλότερη τιμή από το Φεβρουάριο του 20.

Από τους εταίρους, οι οποίοι δημόσια αναγνωρίζουν ότι, η ελληνική κυβέρνηση σχεδίασε και υλοποιεί, έγκαιρα, μεθοδικά και στοχευμένα, μεγάλο πακέτο μέτρων, ενώ επιπλέον επιβεβαιώνουν, την πρόοδο στην υλοποίηση κρίσιμων μεταρρυθμίσεων.

Από τους επενδυτές. Όπως διαβεβαιώνει πρόσφατα και επιβεβαιώνει, η ίδρυση ενός υπερσύγχρονου Data Center από τη Μicrosoft στην Ελλάδα.

Aπό τις αγορές, αφού το κόστος δανεισμού της χώρας, έχει μειωθεί σε ιστορικά, χαμηλά επίπεδα.

Η κυβέρνηση και θα το καταθέσω στα πρακτικά, μέσα σε 14 μήνες έχει αντλήσει, επιτυχώς, έξι φορές από τις αγορές, τρεις μέσα στην κρίση, κεφάλαια συνολικού ύψους 14 δισεκατομμύρια ευρώ, μέσα από έξι εκδόσεις χρέους. Και σήμερα, τα ταμειακά διαθέσιμα της χώρας, είναι στα 37,9 δισεκατομμύρια ευρώ.

Κυρίες και κύριοι συνάδελφοι, το υπό συζήτηση προσχέδιο του προϋπολογισμού, αποδεικνύει ότι το οικονομικό επιτελείο της κυβέρνησης, ζει μέσα στην οικονομία και την κοινωνία και όχι σε γυάλινους πύργους. Αντιλαμβανόμαστε τις δυσκολίες τους, ακούμε το σφυγμό τους και αντιδρούμε με αμεσότητα. Παρεμβαίνουμε υποστηρικτικά, έγκαιρα και στοχευμένα, στον βαθμό και το χρόνο, που οι παρούσες, έκτακτες, συνθήκες απαιτούν.

Στόχος μας, είναι να ξεπεράσουμε και αυτή τη μεγάλη δυσκολία, με όσο το δυνατόν λιγότερες κοινωνικές και οικονομικές επιπτώσεις. Παράλληλα, διατηρούμε αποθέματα για κάθε ενδεχόμενη εθνική ανάγκη. Ταυτόχρονα, κινούμαστε και με το βλέμμα στραμμένο στο μέλλον, θέτοντας με τις συνεκτικές πολιτικές μας, στέρεες βάσεις, για να ανακάμψουμε και να επιτύχουμε, το ταχύτερο δυνατόν, υψηλή, διατηρήσιμη, έξυπνη και κοινωνικά δίκαιη ανάπτυξη.

Είναι χρέος όλων μας, έναντι των καλών σελίδων της ιστορίας μας και των επόμενων γενεών, να έχουμε μια διεθνώς αξιοπρεπή και διαρκώς ισχυροποιούμενη πατρίδα. Όλοι μαζί θα τα καταφέρουμε, με σχέδιο, συνεργασία, μεθοδικότητα, εμπιστοσύνη στις δυνάμεις μας και σκληρή δουλειά.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καρασμάνης Γεώργιος, Καλογιάννης Σταύρος, Καραγκούνης Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Σαλμάς Μάριος, Σπανάκης Πέτρος - Βασίλειος, Σταμενίτης Διονύσιος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Μάλαμα Κυριακή, Παπαδόπουλος Αθανάσιος, Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Λαμπρούλης Γεώργιος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς πολύ τον Υπουργό Οικονομικών κ. Σταϊκούρα για την τοποθέτησή του.

Το λόγο έχει ο κ. Λογιάδης, ο οποίος είναι ο Ειδικός Εισηγητής του ΜέΡΑ25.

**ΓΕΩΡΓΙΟΣ ΛΟΓΙΑΔΗΣ (Ειδικός Εισηγητής της ΜέΡΑ25)**: Ευχαριστώ πολύ, κύριε Πρόεδρε, κύριοι Υπουργοί. Πρώτα απ’ όλα να σας συγχαρώ για την επανεκλογή σας και να ευχηθώ καλή περαιτέρω θητεία.

Θα ξεκινήσω με τον κ. Σκυλακάκη, τον Αναπληρωτή Υπουργό Οικονομικών, όπου στις 10/09 στην Βουλή ανέφερε, το διαβάζω ακριβώς «Πρέπει να υπολογίσουμε ότι, επειδή κάνουμε ελλείμματα, όλα τα χρήματα που ξοδεύουμε είναι στην πραγματικότητα δανεικά και δεν είναι δανεικά από κάποιον άλλον, είναι δανεικά από τον εαυτό μας στο μέλλον. Τα παίρνουμε μεν από τις αγορές, αλλά θα τα δώσουμε πίσω. Συνεπώς, κάθε δαπάνη έχει και φορολογούμενους, οι οποίοι θα κληθούν στο μέλλον να τα πληρώσουν. Πρέπει, λοιπόν, με πολύ προσοχή να διαχειριστούμε τα χρήματα». Ειλικρινής τοποθέτηση, αλλά αυτό που θέλω να τονίσω είναι ότι όταν έχουμε μια πανδημία, ένα παγκόσμιο φαινόμενο, όπως είναι τώρα αυτό το θέμα, το να προσπαθούμε να λύσουμε το πρόβλημα με δανεικά, με δάνεια, δεν γίνεται. Είδαμε στον Β΄ Παγκόσμιο Πόλεμο ότι αυτό που έκαναν ήταν το «Marshall Plan». Είδαμε ότι μετά τον Β΄ Παγκόσμιο Πόλεμο απομειώθηκε το χρέος της Γερμανίας και διασυνδέθηκε με την ανάπτυξη. Εμείς τώρα και ως Έλληνες, αλλά και ως ευρωπαίοι γενικά, πάμε να διασυνδέσουμε την πανδημία, το χρέος, με δάνεια. Αυτό έγινε μετά τον Α΄ Παγκόσμιο Πόλεμο με τη Γερμανία και είδαμε τα οικτρά αποτελέσματα στη Γερμανία με το να βγει ο Χίτλερ στην εξουσία με εκλογές. Άρα, λοιπόν, αυτό που προτείνουμε είναι όχι δανεικά, διαγραφή χρεών και διασύνδεση με ανάπτυξη και στην Ελλάδα και στην Ευρώπη.

Κύριε Υπουργέ, διαβάζουμε ότι η Ουγγαρία και η Πολωνία μπλόκαραν την απόφαση για το Ταμείο Ανάκαμψης. Ισχύει; Θα ξεπεραστεί αυτό; Αλλιώς τι συζητάμε; Όπως, επίσης, ότι εκκρεμότητα υπάρχει και με το Ευρωπαϊκό Κοινοβούλιο, όπου, μετά από πέντε συναντήσεις μεταξύ της Γερμανικής Προεδρίας και των Ευρωβουλευτών, δεν έχει βρεθεί κοινός τόπος σε σχέση με το πολυετές δημοσιονομικό πλαίσιο της περιόδου 2021 -2027. Αυτό δε, μπλοκάρει, προς το παρόν, την κύρωση του Ταμείου Ανάκαμψης γιατί η Κομισιόν χρειάζεται τις εγγυήσεις του πολυετούς δημοσιονομικού πλαισίου για να βγει στις αγορές και να δανειστεί αυτά τα 750 δις. Δρούμε αργά και, όπως είχε πει και η Κριστίν Λαγκάρντ, αργά και πολύ λίγο!

Κατά τη γνώμη μας, το σχέδιο του προϋπολογισμού είναι πολύ αισιόδοξο, θα το αποδείξω παρακάτω. Θέλω να τονίσω ότι, πέρα από την πανδημία, υπάρχουν και κάποιοι άλλοι μακροπρόθεσμοι μακροοικονομικοί παράγοντες ασταθείς, όπως είναι η ισοτιμία του ευρώ με το δολάριο, όπως είναι το παγκόσμιο εμπόριο το οποίο βαίνει συνεχώς μειούμενο από το 2008 μέχρι το 2020, εάν δούμε το σύνολο των εισαγωγών και εξαγωγών ως προς το παγκόσμιο ΑΕΠ έχει μειωθεί κατά 30% από το 2008 ως το 2020. Πρέπει να γνωρίζουμε ότι τα επιτόκια παγκοσμίως είναι πολύ χαμηλά. Θα μείνουν σ’ αυτό το σημείο;

Το Δ.Ν.Τ. έχει προτείνει η Ελλάδα να στοχεύσει σε ένα πρωτογενές δημοσιονομικό έλλειμμα της τάξεως του 3% του ΑΕΠ το 2021 για να ελαχιστοποιηθεί ο κίνδυνος , όπως λέει, να προκληθεί μία μόνιμη οικονομική ζημιά λόγω πανδημίας. Εσείς θέλετε να το πάτε στο 1% με περαιτέρω, προφανώς, μέτρα.

Ένα άλλο μεγάλο θέμα, επίσης, είναι τα γεωπολιτικά προβλήματα μεταξύ Κίνας και Αμερικής.

Στη σελίδα 9 της Έκθεσης αναφέρει μείωση ταξιδιωτικών αφίξεων. Εδώ πράγματι για τον τουρισμό δεν μιλάμε για αφίξεις, μιλάμε για έσοδα. Θέλουμε έσοδα, θέλουμε να δούμε πόσα μας φέρνει κάθε τουρίστας. Άρα, λοιπόν, να κοιτάζουμε τα έσοδα και όχι τις αφίξεις. Θα ήθελα εδώ να τονίσω ότι το 2000 είχαμε έσοδα 10,1 δις με 12,4 εκατομμύρια αφίξεις και το 2019 είχαμε 17,2 δις έσοδα με 31,3 εκατομμύρια αφίξεις.

 Άρα, λοιπόν, η μέση κατά κεφαλήν δαπάνη, από 814 έπεσε στο 565. Αυτό δεν είναι καλό για την ελληνική οικονομία. Δεν είναι σωστός παράγοντας.

Επίσης, επειδή προέρχομαι από το Ηράκλειο, αγροτική, επίσης, οικονομία όταν ήταν, αυτό που βλέπουμε είναι ότι το αγροτικό εισόδημα του νομού Ηρακλείου το 2019 ήταν 64 εκατομμύρια, εκ των οποίων 55 εκατομμύρια επιδοτήσεις και μόνο 9 από πραγματική παραγωγή.

Κύριε Υπουργέ, αναφέρατε το TEΠIX και διάφορα άλλα μέσα. Προσωπικά, θα ήθελα να σας ευχαριστήσω κ. Σταϊκούρα διότι έκανα χρήση του ονόματος σας ως ξενοδόχος όταν είχαν πει ότι θα μας δώσουν το ΤΕΠΙΧ στις επιχειρήσεις, στα ξενοδοχεία. Οι τράπεζες συνέχεια το ανέβαλαν και το ανέβαλαν και το ανέβαλαν, ζητώντας χαρτιά. Μας είχαν πει ότι τα χρήματα υπάρχουν από τον Ιούλιο. Όταν κάποια στιγμή μίλησα με κάποιον υπεύθυνο, του λέω θα πάρω το γραφείο του κυρίου Σταϊκούρα να του πω τι γίνεται. Σε δύο μέρες είχαν εκταμιεύσει τα χρήματα.

 Όταν οι τράπεζες δεν είναι ελληνικές και όταν είναι υπό πτώχευση, με τι εργαλεία θα κάνουμε την ανάπτυξη που λέγαμε;

 Λέει στη σελίδα 20, ότι το μεσοπρόθεσμο επιτόκιο των δανείων προς τα νοικοκυριά διαμορφώθηκε στα 4,89%. Είμαι πελάτης πολύ καλός και το επιτόκιο μου είναι πάνω από 6%, άρα αυτό το 4,89% μου φαντάζει πάρα πολύ μικρό.

Στη σελίδα 22, «στη βάση των ανωτέρω και παρά τις αναθεωρημένες επί τα χείρω εκτιμήσεις επίδραση στην ανάπτυξη του 2021 από τον εσωτερικό τουρισμό και τη διάρκεια της πανδημίας, το πραγματικό ΑΕΠ αναμένεται να ανακτήσει το 2021 το 83,2% των απωλειών του 2020, διαμορφούμενο κάτω από το επίπεδο του 2019». Θεωρούμε ότι αυτό είναι μια πολύ αισιόδοξη πρόβλεψη, διότι μαθαίνουμε από τους tour operators ότι μετά το 2022 θα έχουμε μια ανάκαμψη με καλύτερα έσοδα. Να γνωρίζουμε ότι φέτος τα έσοδα στον τουρισμό κατέρρευσαν, όπως επίσης οι τιμές στον τουρισμό κατέρρευσαν λόγω της κρίσεως. Ήταν ο σώζων εαυτόν σωθήτω, διότι δεν υπήρχε από την αρχή και η ρευστότητα.

 Να πάμε τώρα, στα επιμέρους θέματα. Τα έσοδα του κρατικού προϋπολογισμού το 2019, είναι 53,4, φθάνει το 2021 όπως λέτε στο 53,75. Αυτό είναι μία υπερεκτίμηση του οικονομετρικού μοντέλου όταν γνωρίζαμε ότι το 25% του ΑΕΠ στην Ελλάδα είναι από τον τουρισμό και στα νησιά πάνω από το 80%.

Όπως, επίσης, οι φόροι επί αγαθών και υπηρεσιών, 2019, 27,8% και 2021, 27,4%.

Τακτικοί φόροι ακίνητης περιουσίας, θα ανέλθουν στο 98,75% του 2019. Το θεωρούμε υπερεκτιμημένο.

Λέτε για επιχορηγήσεις και για επενδύσεις και πολύ σωστά και συμφωνούμε και εγώ επιχειρηματίας είμαι. Θα πρότεινα να στηριχθούν επενδύσεις, οι οποίες θα συμβάλλουν αποτελεσματικά στο να δημιουργηθούν προϊόντα υψηλής ποιότητος και στον τουρισμό να επιμηκυνθεί η περίοδος. Είναι εκ των ων ουκ άνευ αυτό, για να μπορέσουμε να πάμε παρακάτω ως έθνος.

Όπως, επίσης και στα αγροτικά προϊόντα, η Ελλάδα είναι μια μικρή χώρα, δεν θέλει επιδότηση αγροτικών εκτάσεων, θέλει επιδότηση πραγματικών, πολύ καλών ποιοτικών προϊόντων.

Σελίδα 36. «Βασικός στόχος κατά την εκτέλεση του Προγράμματος Δημοσίων Επενδύσεων, το 2020 συνεχίζει να παραμένει πλήρης απορρόφηση και αξιοποίηση των διατιθέμενων πόρων». Κύριε Υπουργέ, από ότι γνωρίζουμε η απορροφητικότητα των πόρων αυτών επειδή είμαι και στην Επιτροπή Περιφερειών, είναι κάτω του 30%. Όταν, λοιπόν, έχουμε τόσο μικρή απορροφητικότητα, πως θα μπορέσουμε να ανακάμψουμε;

Όσον αφορά τώρα τις εκκρεμείς αιτήσεις συνταξιοδότησης που λέτε στη σελίδα 40, θα ήθελα να αναφέρω ότι τα προβλήματα που υπάρχουν στη λειτουργία του Ταμείου Ασφαλίσεως Ναυτικών και Τουριστικών Πρακτόρων σε αυτό σημαίνει μια απίστευτη ταλαιπωρία των ασφαλισμένων που χρειάζεται να επικοινωνήσουν με το ταμείο. Αυτή τη στιγμή στο ταμείο απασχολούνται 4 άτομα, με αποτέλεσμα να αδυνατούν να εξυπηρετήσουν ειδικά τους ασφαλισμένους που βρίσκονται εκτός Αττικής.

Η επικοινωνία και η εξυπηρέτησής τους είναι τελείως αδύνατη μέσω τηλεφώνου και email. Ταυτόχρονα το Ταμείο είναι σε διαδικασία μεταστέγασης εδώ και τέσσερις μήνες περίπου, η οποία είναι άγνωστο πότε θα ολοκληρωθεί. Περιμένουν άνθρωποι πάνω από δύο χρόνια και έχουν στείλει εξώδικα προς το Συνήγορο του Πολίτη, αλλά απάντηση δεν πήραν.

Επίσης, να αναφέρω ότι ο ΕΦΚΑ Ηρακλείου αρνείται να αποδώσει προσωρινή σύνταξη σε δικαιούχους διαδοχικής σύνταξης, όταν το Ταμείο Ασφάλισης Ναυτικών και Τουριστικών Πρακτόρων δεν έχει καταχωρήσει καθόλου τα στοιχεία του ΕΦΚΑ σ’ αυτό.

Τώρα όσον αφορά την παιδεία. Οι προτάσεις σχετίζονται με αόριστη πρόβλεψη και λέει «θα στηριχθεί μέσω πρόσληψης μεγάλου αριθμού μόνιμων εκπαιδευτικών». Στην Ιταλία, κύριε Υπουργέ, το καλοκαίρι, αγοράσαν 1,5 εκατομμύριο μονά θρανία και προσέλαβαν εκπαιδευτικό προσωπικό, για να ανοίξουν τα σχολεία υπό καλύτερες συνθήκες.

Λέτε για ενίσχυση των Ενόπλων Δυνάμεων. Πάλι εμείς θα πληρώσαμε το κόστος, γιατί όχι η Ευρωπαϊκή Ένωση; Αυτό είναι ένα ερώτημα όλων των πολιτών. Αμυντικές δαπάνες, δάνεια για την υγεία, δάνεια για το μεταναστευτικό, αυτά αφορούν ουσιαστικά όλη την Ευρωπαϊκή Ένωση, όχι μόνο την Ελλάδα. Αυτό θα πρέπει να το καταστήσουμε σαφές προς την Ευρωπαϊκή Ένωση.

Κλείνοντας, επιτρέψτε μου, μία πρόγνωση. Όσο καιρό η Ευρωπαϊκή Ένωση δεν μπορεί να εμβαθύνει και να διευρυνθεί πολιτικά, θα διευρύνεται η κρίση και θα επεκτείνεται με πολλούς και με διάφορους τρόπους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε και εμείς, κύριε συνάδελφε.

Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, έτσι, όπως το είπατε, δεν θέλω να υπάρχει καμία παρεξήγηση, παρερμηνεία. Το ότι με κάλεσατε τον Ιούλιο, δεν σημαίνει ότι παίρνεις τηλέφωνο μία τράπεζα και εγκρίνεται ένα δάνειο. Υπήρχε διαφορετικός βηματισμός του τραπεζικού συστήματος με την Ελληνική Κυβέρνηση μέχρι και το μήνα Ιούλιο, τότε βελτιώθηκε ο βηματισμός και το μήνα Ιούλιο από το τραπεζικό σύστημα έπεσαν 2 δισεκατομμύρια ευρώ στην πραγματική οικονομία. Γι’ αυτό τον μήνα Ιούλιο, υπήρχε μεγάλη εκταμίευση.

Να σας ενημερώσω ότι σήμερα που μιλάμε, στον νομό σας, στον Ν. Ηρακλείου, 16.360 επιχειρήσεις έχουν πάρει μέσω επιτρεπτές προκαταβολής 94,8 εκατ. ευρώ και μέσω των προγραμμάτων του τραπεζικού συστήματος 753 επιχειρήσεις, 266,3 εκατομμύριο ευρώ. Περίπου, δηλαδή, έχουν πέσει στην πραγματική οικονομία 350 εκατομμύριο ευρώ από αυτά τα προγράμματα.

Σας ευχαριστώ πολύ.

**ΓΕΩΡΓΙΟΣ ΛΟΓΙΑΔΗΣ (Ειδικός Εισηγητής του ΜέΡΑ 25):** Σας ευχαριστώ πολύ, κύριε Υπουργέ, αλλά δύο μέρες μετά εκταμιεύτηκε το πρόγραμμα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ήταν σαφής η διευκρίνιση που έδωσε ο κ. Υπουργός.

Το λόγο έχει η κυρία Παπανάτσιου.

 **ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κυρίες και κύριοι βουλευτές, κύριοι Υπουργοί, η Κυβέρνησή σας εξελέγη με την υπόσχεση για γρήγορες μεταρρυθμίσεις. Οι μεταρρυθμίσεις που είδαμε, όμως, ήταν η πατροπαράδοτη συνταγή συνέπειας, όπως είπε και ο κ. Υπουργός.

Πρώτον, ενίσχυση των μεγάλων επιχειρήσεων και των πολύ υψηλών εισοδημάτων.

Δεύτερον, απορρύθμιση του εργατικού δικαίου.

Τρίτον, αποφορολόγηση συγκεκριμένων ομάδων.

Τέταρτον, υπερενίσχυση του λεγόμενου Επιτελικού Κράτους.

Στην αρχή της διακυβέρνησής σας ζούσαμε τις 100 μέρες που συγκλόνισαν τον κόσμο. Μιας και κάθε μέρα ανακαλύπταμε ένα νέο σχέδιο, το οποίο, τελικά, δεν ήταν τίποτα παραπάνω από την τελική φάση μιας δικής μας εφαρμοσμένης πολιτικής.

Έπειτα περάσαμε στην εφαρμογή των δικών σας ακραίων πολιτικών. Αυτές, ακριβώς, οι πολιτικές οδήγησαν πολύ πριν την πανδημία στην καθίζηση ή για να είμαι δικαιότερη, στην επιβράδυνση του ρυθμού της οικονομίας. Από τα πρώτα σας νομοσχέδια τόσο το αναπτυξιακό, όσο και το φορολογικό Ιουλίου και Νοεμβρίου 2019 δώσατε ένα σαφές σήμα. Ξεκίνησε λοιπόν, να ξεδιπλώνεται το σχέδιό σας και η φιλοσοφία σας. Ένα σύνολο αντεργατικών ρυθμίσεων περιβεβλημένων από φωτογραφικές και χαριστικές διατάξεις αποφορολόγησης του μεγάλου πλούτου. Το μοντέλο ανάπτυξης που σκιαγραφήσατε με τα νομοθετήματα σας ερχόταν από παλιά.

 Ήταν και είναι η γνωστή συνταγή που δοκιμάστηκε και απέτυχε με έμφαση στην δυνατότητα όσων έχουν να συσσωρεύσουν αντί να επενδύσουν και παράλληλα να έχουν τη δυνατότητα να προσλαμβάνουν φτηνούς και αναλώσιμους εργαζόμενος. Δυστυχώς, τα καταφέρατε μας γυρίσατε αρκετά χρόνια πίσω. Το αποτέλεσμα για το ΑΕΠ του πρώτου τριμήνου σημείωσε ύφεση 0,9%, σε ένα τρίμηνο εκ των οποίων όμως οι 2,5 μήνες ήταν πριν τα μέτρα για την πανδημία. Παραλάβατε την χώρα με ανάπτυξη διπλάσια από το μέσο όρο της ευρωζώνης. Καταφέρατε να ρίξετε τον ρυθμό ανάπτυξης κάτω από το μέσο όρο της ευρωζώνης, ήδη πριν τον κορωνοϊό, τέταρτο τρίμηνο του 2019. Τώρα, η ύφεση στην Ελλάδα είναι η 5η μεγαλύτερη στην Ευρώπη. Το γεγονός αυτό είναι ενδεικτικό. Οι πολιτικές σας είχαν βάλει τη χώρα σε τροχιά ύφεσης πριν το lock down. Στη συνέχεια και κατά τη διάρκεια της πανδημίας ήρθατε μπροστά σε ένα ιδεολογικό, θα έλεγα, δίλημμα: Να παρέμβει το κράτος ή μάλλον προς ποια κατεύθυνση;

Τη στιγμή που έπρεπε να δαπανήσετε για να στηρίξετε τους πολίτες και κατ’ επέκταση τα εισοδήματα και την κατανάλωση. Αρκεστήκατε σε μια στεγνή κριτική προς την αντιπολίτευση κατηγορώντας μας για καιροσκοπισμό. Το αποτέλεσμα: η ύφεση να έχει φτάσει στο δεύτερο τρίμηνο στο 15,2 με μειωμένη μάλιστα την καταναλωτική δαπάνη των νοικοκυριών. Σχολιάσατε κύριε υπουργέ για την πρόβλεψη της ψήφισης του 12%. Εμείς σχολιάσαμε τις δικές σας προβλέψεις που λέγατε τότε ότι η ύφεση θα είναι έως 12%. Δική σας ήταν η πρόβλεψη έως 12% στη δεδομένη χρονική στιγμή. Με βάση λοιπόν τις τωρινές σας προβλέψεις 8,2 που όλοι αναγνωρίζουμε ότι μετά από κάποια μέτρα και μετά από κάποιες κινήσεις που γίνονται σίγουρα η πρόβλεψη δεν είναι στάσιμη. Η κυρία Λαγκάρντ προέβλεπε για την ευρωζώνη ύφεση 12% με τα μέτρα που πήρε η Ευρωπαϊκή Κεντρική Τράπεζα αυτή τη στιγμή μπορεί να είναι διαφορετικές.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Καινούργιο αυτό δεν το έχω ξανακούσει.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Λέω για τις δικές σας τωρινές προβλέψεις 8,2%. Εγώ δέχομαι κύριε Υπουργέ, αυτά που λέτε εσείς. Αυτά που λέτε εσείς δέχομαι. Από κει και μετά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Λέγατε δεν θα το πετύχουμε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Δεν είναι κούρσα με την αντιπολίτευση για το ποσοστό της ύφεσης. Μακάρι να μην είχαμε. Μακάρι να μην είχαμε ύφεση και μακάρι με τις πολιτικές σας να μην οδηγούμασταν στο εκρηκτικό μείγμα που έχετε φέρει τη χώρα σε αυτή την κατάσταση. Αναλάβετε επιτέλους την ευθύνη που σας αναλογεί.

Λοιπόν, όσον αφορά την ύφεση που προβλέπεται στο προσχέδιο του προϋπολογισμού θα πλησιάσουμε τη χειρότερη ύφεση, με βάση τη δική σας πρόβλεψη, που είδαμε στα χρόνια της οικονομικής κρίσης αυτής της τάξης του 9% το 2011. Όπου όλως τυχαίως πάλι εσείς την είχατε φέρει. Ακόμη και εδώ όμως είχαμε τονίσει ότι προχωρούσατε χωρίς συγκροτημένο σχέδιο. Ο σχεδιασμός σας κινούνταν στη λογική βλέποντας και κάνοντας. Αυτό αποτυπώνεται και στο προσχέδιο που συζητάμε σήμερα. Όπως αναφέρει χαρακτηριστικά χρειάστηκαν 841 κανονιστικές πράξεις από τις 25 Φεβρουαρίου 2020 έως τις 3 Οκτωβρίου 2020 για την αντιμετώπιση των επιδημιολογικών και οικονομικών συνεπειών της πανδημίας.

Κύριοι συνάδελφοι, αυτό κάθε άλλο παρά ετοιμότητα δείχνει. Καθαρό σχέδιο δεν υπήρξε και δεν θα υπάρξει γιατί αυτό που πραγματικά σας ενδιαφέρει είναι να μη διαταραχθεί η ισορροπία των εισοδηματικών κλιμακίων και χρειαστεί να επωμιστούν βάρη τα υψηλά κλιμάκια. Ταυτόχρονα όμως, αυτό που δεν μπορείτε να συνειδητοποιήσετε είναι ότι για να διασωθούν τα χαμηλά και μεσαία εισοδήματα πρέπει να προχωρήσετε σε γενναίες επεκτατικές πολιτικές, Στήριξη των εισοδημάτων. Μη Επιστρεπτέα προκαταβολή, σας την λέγαμε από την πρώτη στιγμή. Έπρεπε να σας φέρει η Ευρωπαϊκή Ένωση και τώρα αυτή τη στιγμή να υλοποιείται για τις μικρές και πολύ μικρές επιχειρήσεις η μη επιστρεπτέα προκαταβολή.

 Άλλο ένα σημείο στο οποίο το προσχέδιο επαληθεύει τις θέσεις και την κριτική του ΣΥΡΙΖΑ, είναι αυτό της υποτιθέμενης μεγάλης παρέμβασης που ισχυρίζεστε. Η πραγματική ρευστότητα για την ενίσχυση πολιτών και επιχειρήσεων με εξαίρεση την επιστρεπτέα προκαταβολή, που όπως λέει και το όνομά της επιστρέφεται, αγγίζει 4,6 έως 4,7 δισεκατομμύρια.

Παράλληλα, σε ότι αφορά την δημόσια κατανάλωση, το δημοσιονομικό συμβούλιο αναφέρει πως η σύγκριση των εκτιμήσεων του προσχεδίου +1,7 σε ετήσια βάση με τα στοιχεία της ΕΛΣΤΑΤ, -0,9% κατά το πρώτο εξάμηνο, αποτυπώνει το γεγονός ότι ο κύριος όγκος των δημοσίων δαπανών για την αντιμετώπιση της πανδημίας, εκτιμάται ότι θα πραγματοποιηθεί κατά το δεύτερο εξάμηνο του έτους. Πώς είναι δυνατόν να έχουμε στο πρώτο εξάμηνο λιγότερες δαπάνες σε εξοπλισμό και άλλα καταναλωτικά έξοδα από το δημόσιο, όπως στους τομείς της υγείας και της παιδείας, σε σχέση με το 2019;

Αυτά, λοιπόν, είναι ο ορισμός της αδιέξοδης πολιτικής, της λανθασμένης συνταγής. Ένα πολύ σημαντικό στοιχείο του Προϋπολογισμού είναι ο ρυθμός ανάπτυξης που δηλώνετε ότι θα φτάσει στο 7,5%. Οι διεθνείς οργανισμοί δίνουν μικρότερο νούμερο. Φυσικά το πρόβλημά μας δεν είναι αυτό. Οι προβλέψεις σας είναι ιδιαίτερα επισφαλείς. Αυτή τη στιγμή δεν διαφαίνεται κάποια συνεκτική πολιτική, στην οποία να βασίζεται το σενάριο σας. Αντίθετα, για να τελεσφορήσει το σενάριο της ανάπτυξης, πρέπει να στηριχθεί αναγκαστικά σε πολύ ισόρροπες προβλέψεις σχετικά με την ιδιωτική κατανάλωση, την απασχόληση, τις εξαγωγές και τις επενδύσεις. Ξανά επικαλούμαι το δημοσιονομικό συμβούλιο. Σας ενημερώνει έμμεσα ότι ο στόχος είναι υπεραισιόδοξος και σημειώνει πως αν επιβεβαιωθούν οι υπεραισιόδοξες παραδοχές του, τότε ίσως και να υπάρχει σαν ενδεχόμενο. Ενώ ταυτόχρονα σας υποδεικνύει ότι το ποσοστό 30% των επενδύσεων που προσδοκάτε έχει να σημειωθεί στη χώρα από το 1960.

Παράλληλα, με την πρόβλεψη για 7,5% ανάπτυξη ο κατώτατος μισθός, το είπε και ο κύριος Αλεξιάδης, πρέπει να αυξηθεί στο 15% που είχε υποσχεθεί ο κύριος Πρωθυπουργός προεκλογικά. Παρόλα αυτά δεν τη βρίσκουμε πουθενά στο προσχέδιο. Μάλλον αυτή η πρόβλεψη εγγράφεται εκεί που γράφτηκε και η περσινή αύξηση. Στην πραγματικότητα όμως οι μισθοί έχουν υποστεί καθίζηση και η ανεργία αυξάνεται. Ποντάρετε μέσω των θεσμοθετημένων μέτρων πλέον για την απασχόληση στην ανακύκλωση της ανεργίας. Ο πραγματικός κίνδυνος όμως είναι να διαμορφωθούν και να σταθεροποιηθούν οι μισθοί σε χαμηλότερα επίπεδα ακόμα και πριν το 2019. Αυτό θα οδηγήσει σε πτώση της κατανάλωσης και θα συμπαρασύρει προς τα κάτω τους υπολογισμούς σας, οι οποίοι βασίζονται στην ευελιξία της αγοράς εργασίας και στην επιδότηση των εισφορών.

Επιπρόσθετα και ενώ επιμένετε στην ανάκαμψη τύπου V οι μόνες σας προσδοκίες προέρχονται από την γρήγορη εκταμίευση των ευρωπαϊκών πόρων. Το ταμείο ανάκαμψης, όπως είπε ο κύριος Υπουργός. Αυτό μας δημιουργεί κάποια ερωτηματικά, που θα ήθελα τις προτάσεις σας καθώς όπως σημειώνετε και εσείς στο προσχέδιο τα εθνικά σχέδια ανάκαμψης είναι ακόμη υπό σχεδιασμό και δεν αναμένεται να υπάρχει εκταμίευση πριν το πρώτο τουλάχιστον εξάμηνο του 2021. Τι θα γίνει αν υπάρχουν καθυστερήσεις, κύριε Υπουργέ; Έχετε προετοιμαστεί γι’ αυτό; Το μαγικό ραβδάκι της μείωσης της φορολογίας, δεν αρκεί από μόνο του.

Ήταν συνειδητή επιλογή σας να μην χρησιμοποιήσετε το μαξιλάρι για να μειώσετε σημαντικά το βάθος της ύφεσης. Εμείς σας είχαμε προτείνει συγκεκριμένα μέτρα που αν είχαν ληφθεί, η ύφεση θα ήταν σαφώς μικρότερη. Η Κυβέρνησή σας επέλεξε να μην το κάνει. Τώρα απαιτούνται πολύ μεγαλύτερες παρεμβάσεις, τις οποίες επιλέγετε να μην κάνετε πάλι.

Αντίθετα, θυσιάζετε τους εργαζόμενους, τους κλέβετε τα εργασιακά τους δικαιώματα, θυσιάζονται οι μικρομεσαίοι επαγγελματίες και οι επιχειρήσεις για να αναπροσαρμόσετε τα μερίδια της αγοράς, αλλά κυριότερα θυσιάζετε τις νέες και τους νέους, τους οποίους η πολιτεία αφήνει όχι μόνο χωρίς προοπτικές, αλλά τους δαιμονοποιεί και από πάνω. Δυστυχώς, και πάλι επιστρέφουμε στις πολιτικές του 2009, 2015.

**ΑΘΑΝΑΣΙΟΣ ΚΑΒΒΑΘΑΣ (Αντιπρόεδρος της Επιτροπής):** Το λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μόνο να καταθέσω ένα στοιχείο για να είμαστε απολύτως ακριβείς σε αυτή την αίθουσα, διότι, άκουσα την αγαπητή συνάδελφο να υποστηρίζει ότι ο ρυθμός ανάπτυξης το 2019 ήταν πολύ κάτω από τον μέσο ευρωπαϊκό όρο.

Το είπατε, αλλά στοιχεία δεν δώσατε. Να δώσω εγώ τα στοιχεία.

 Έτος 2014, «πιάνω» και την Κυβέρνηση της Νέας Δημοκρατίας. Ανάπτυξη στη χώρα 0,7%, στην Ευρώπη 1,4%, ήμασταν κάτω από την Ευρώπη.

 Έτος 2015, ΣΥΡΙΖΑ. Επιστροφή στην ύφεση. +2% στην Ευρώπη, -0,4% εμείς.

Έτος 2016. Περίοδος Βαρουφάκη-ΣΥΡΙΖΑ. Στην Ελλάδα - 0,2%, στην Ευρώπη 1,9%.

Έτος 2017. Στην Ελλάδα, ανάπτυξη 1,5%, στην Ευρώπη 2,6%, συνεχίζουμε να υστερούμε.

Έτος 2018. Ανάπτυξη στην Ελλάδα 1,9%, στην Ευρώπη ανάπτυξη 1,8%, δηλαδή στο ίδιο επίπεδο.

 Έτος, 2019. Ανάπτυξη 1,9% στην Ελλάδα, στην ευρωζώνη ανάπτυξη 1,3%.

Αυτά για να λέμε την αλήθεια εδώ μέσα.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Υπουργέ.

Με την ευκαιρία, αγαπητοί συνάδελφοι, θέλω να σας ευχαριστήσω για την ανανέωση της εμπιστοσύνης στο πρόσωπό μου ως Αντιπρόεδρος στην Επιτροπή.

Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ (Ειδικός Εισηγητής του ΣΥΡΙΖΑ):** Ευχαριστώ, κύριε Πρόεδρε. Κυρίες και κύριοι Βουλευτές, κύριοι Υπουργοί, οι υπεραισιόδοξες και ανεδαφικές, πρώιμες εκτιμήσεις της Κυβέρνησής σας για ύφεση 4,7% για το τρέχον έτος, όταν η Κομισιόν την υπολόγιζε σε 8,7 ποσοστιαίες μονάδες, για να μιλάμε και με αριθμούς και ποσοστά , υπήρξε η πρώτη εξόφθαλμη αστοχία τεσσάρων περίπου μονάδων.

Εξίσου άστοχες, δυστυχώς, όμως, εξαιρετικά φειδωλές για την κοινωνία, υπήρξαν οι παρεμβάσεις σας για την τόνωση της οικονομίας που ήταν περιορισμένες και πάντα καθυστερημένες.

 Αντί να λάβετε εμπροσθοβαρή και γενναία προληπτικά μέτρα, ακολουθήσατε τη λογική της «σταγόνας» και του «βλέποντας και κάνοντας». Γι’ αυτό και η μέχρι σήμερα ενίσχυση με πραγματική ρευστότητα στην αγορά, δηλαδή τόσο στις επιχειρήσεις όσο και στους εργαζόμενους και τους αυτοαπασχολούμενους, μόλις έφτασε στα 4,6 δισ. ευρώ, καταγράφοντας έτσι την προτελευταία θέση στον αντίστοιχο πίνακα των χωρών της Ευρωπαϊκής Ένωσης.

 Τα λάθη σας αυτά και κυρίως το να μην «αιμοδοτήσετε» την οικονομία, οφείλονται στο ότι από κεκτημένη ταχύτητα, ακολουθείτε το δόγμα ή μάλλον το φετίχ της λιτότητας.

 Την ίδια τακτική εφαρμόσατε και στον τομέα της πρωτοφανούς υγειονομικής κρίσης από την πανδημία της Covid- 19. Οι επιλογές σας, περιορίστηκαν στις προσλήψεις μικρού αριθμού συμβασιούχων ιατρών και νοσηλευτικού προσωπικού, εξαιρετικά «ισχνού» σε σχέση με τις μεγάλες ανάγκες επαρκούς στελέχωσης των δημόσιων νοσηλευτικών ιδρυμάτων.

 Με λεκτικούς επαίνους και χειροκροτήματα δεν καλύπτονται, κύριοι της Κυβέρνησης, οι βάρδιες των εργαζομένων στον χώρο της υγείας. Δεν ξεκουράζονται οι γιατροί και οι νοσηλευτές. Δεν αντικαθίστανται οι ασθενούντες από τον ιό και από την έλλειψη των απαραιτήτων μέτρων υγειονομικής προστασίας που δεν τους εξασφαλίσατε και τώρα που έχουν όλα, πλέον, ξεπεράσει τα όρια αντοχής τους και διαμαρτύρονται και απεργούν, οι μέχρι τώρα «όρωντες γίνονται αποσυνάγωγοι» και αντιμέτωποι με την αδιαφορία της κεντρικής διοίκησης και τη στοργική μεταχείριση από τους πραιτοριανούς των δυνάμεων τάξης του ανεκδιήγητου Υπουργού Προστασίας του Πολίτη.

Συγκεκριμένα. Για τον τομέα της υγείας διαβάζουμε στο Προσχέδιο: «Κάλυψη δαπανών λόγω της Covid για ενίσχυση του ΕΣΥ, για εξοπλισμό, υποδομές και αναλώσιμα για το 2020, 304 εκατομμύρια».

 «Προϋπολογισμός για το 2021, μηδέν».

«Καταβολή έκτακτης οικονομικής ενίσχυσης στους υγειονομικούς το Πάσχα», φέτος το 2020, «90 εκατομμύρια».

 «Για το 2021, μηδέν».

Μόνο για πρόσληψη εκτάκτων εργαζομένων θα υπάρξει μικρή αύξηση 46 εκατομμυρίων για να μη λέτε ότι δεν διαβάζουμε τα νούμερα.

 Αυτά, βέβαια, είναι κάποια επιμέρους στοιχεία που προκύπτουν από τον πίνακα 2.5 του Προσχεδίου, όπου παρατίθενται οι παρεμβάσεις για την αντιμετώπιση των συνεπειών της πανδημίας.

Δυστυχώς και μάλλον, όχι αθέλητα, οι δαπάνες του Κρατικού Προϋπολογισμού δεν απεικονίζουν λεπτομερέστερα και με ακρίβεια τους ειδικότερους τομείς ανά Υπουργείο.

Συνεπώς, καταρχάς θα πρέπει να επισημανθεί, ότι οι εν γένει επενδυτικές δαπάνες για τη δημόσια Υγεία και την Εκπαίδευση είναι κατά πολύ περιορισμένες, πλήττοντας αυτούς τους συγκεκριμένους τομείς και ψαλιδίζοντας συγχρόνως τις θετικές επιπτώσεις με τις οποίες θα ωφελούσαν επιπλέον την εν γένει Οικονομία.

Επιμένοντας στις εμφανείς ελλείψεις ενίσχυσης του τομέα της Υγείας του 2021, θα παρατηρήσω ότι στο κεφάλαιο των προβλέψεων για το 2021, παρά τη σαφή και λεπτομερή παράθεση 9 σημείων που αποτελούν βασικές προτεραιότητες σας, ελλείπει παντελώς η στήριξη και η ενίσχυση του Δημοσίου Συστήματος Υγείας, που οφείλατε όχι απλώς να την συμπεριλάβετε, αλλά και να την προτάξετε λόγω σπουδαιότητας και κοινωνικής ωφελείας. Δυστυχώς, από τον πακτωλό των 2,519 δισ. ευρώ για αγορά εξοπλιστικών συστημάτων, επιπλέον 414 εκατ. ευρώ από τα άδηλα κονδύλια για την αποτελεσματική αντιμετώπιση των μεταναστευτικών ροών, δηλαδή περίπου 3 δις, δεν περίσσεψαν και 300-400 εκατομμύρια ευρώ για να τα διαθέσετε για την επαρκή στελέχωση του Δημόσιου Συστήματος Υγείας, του πάσχοντος συνεχώς.

Τα αναδρομικά για τους συνταξιούχους ακολούθησαν και αυτά μια πτωτική πορεία, που από 4 δις που είχαν αρχικά προαναγγελθεί πομπωδώς από τα φιλικά σας Μέσα, προσγειώθηκαν τελικά μόνο σε 1,4 δις. Όσο και να θέλετε να το προβάλλετε και αυτό ως μέτρο θετικό, η πραγματική του ανάγνωση, εννοώ τις συντάξεις, τα αναδρομικά, αποδεικνύει, ότι ενώ μόλις 1,1 εκατομμύριο συνταξιούχοι θα λάβουν αναδρομικά 11 μηνών, αυτοί δηλαδή που λαμβάνουν σύνταξη κύρια και επικουρική μεικτά 1.000 ευρώ και πάνω, στην αντίπερα όχθη, αγαπητοί κύριοι Υπουργοί και συνάδελφοι, 1,7 εκατομμύρια συνταξιούχοι, μεταξύ αυτών οι μικροσυνταξιούχοι, οι συνταξιούχοι του ΟΓΑ, καθώς και όσοι έχουν άθροισμα συντάξεων κάτω των 1.000 ευρώ, δεν θα λάβουν αναδρομικά. Αυτοί οι συμπολίτες μας είχαν πιστέψει στις πολλαπλώς διατυμπανηθείσες υποσχέσεις, αυτές όμως τις ημέρες οι ελπίδες τους θα διαψευστούν παταγωδώς, γιατί δεν θα δουν στους λογαριασμούς τους ούτε ένα λεπτό παραπάνω. Γνωρίζετε βέβαια, ότι η κοροϊδία και η απογοήτευση γεννά πόνο και οργή και θα την εισπράξετε.

Για μια ακόμα φορά απογοητευτήκαμε όταν είδαμε, με αύξοντα αριθμό 23 του πίνακα 2-5 των παρεμβάσεων για την αντιμετώπιση των συνεπειών της πανδημίας, ότι για την ενίσχυση του προγράμματος κοινωνικού τουρισμού του Υπουργείου Τουρισμού, διατεθεί τελικώς το πενιχρό κεφάλαιο των 100 εκατομμυρίων ευρώ. Υπήρξε το μέγα λάθος σας, το κονδύλι αυτό έπρεπε να υπερβεί τα 600 εκατομμύρια ευρώ τουλάχιστον, ποσό στο οποίο θα αθροίζονταν και η ιδία κατανάλωση των ωφελούμενων του προγράμματος, καλύπτοντας έτσι ένα μεγάλο τμήμα των απωλειών που υπέστησαν όλες οι τουριστικές επιχειρήσεις στη χώρα μας, καθώς και μια σειρά εξαρτημένες ή συνεργαζόμενες με αυτές, που ξέρετε ότι είναι πολύ μεγάλες στον αριθμό.

Τέλος, αξίζει να προσεχθεί, ότι τα βοηθήματα σε φυσικά πρόσωπα που επλήγησαν από τον «Ιανό» ανήλθαν στο ύψος των 84 εκατομμυρίων ευρώ, ποσό που δυστυχώς δεν θα επαρκέσει ούτε για την αποκατάσταση των αντίστοιχων επανορθώσεων των ζημιών της Περιφερειακής Ενότητας Καρδίτσας και δυστυχώς έχει πληγεί όλη η Ελλάδα. Θέλουμε να πιστέψουμε τη ρητή διαβεβαίωση του κυρίου Υπουργού Οικονομικών, του κυρίου Σταϊκούρα, προ ολίγων ημερών προσφάτως, ότι θα καλυφθούν όλες οι ζημιές, φτάνει να υπάρχουν αιτήματα. Δεν μπορούμε όμως, παρά να συστήσουμε στους κυριολεκτικά κατεστραμμένους συμπολίτες μας, «να κρατούν μικρό καλάθι».

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, το λόγο έχει ο κ. Αθανάσιος Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ευχαριστώ.

Προφανώς ο Προϋπολογισμός του 2021 καταρτίζεται υπό παράδοξες και αρκετά αντίξοες συνθήκες και υπό το καθεστώς αβεβαιότητας για την πορεία και τη λήξη της πανδημίας. Σε τέτοια δεδομένα το ζήτημα να ξεκαθαρίσουμε είναι, ότι τα πολιτικά Κόμματα κυρίως έχουν ευθύνη για το τι προτάσεις κάνουν, ώστε η ύφεση να είναι όσο γίνεται λιγότερη, η ανεργία όσο γίνεται λιγότερη, η εξυπηρέτηση του χρέους να γίνεται όσο γίνεται καλύτερη, να μπορούμε να αντιμετωπίζουμε τα ζητήματα της ανάκαμψης και της ανάπτυξης με όλο και καλύτερο τρόπο και σε σχέση με τα ευρωπαϊκά δεδομένα. Αυτά δεν αποτελούν ζητήματα για τα οποία πρέπει να προκαλούμε τα πολιτικά Κόμματα να κάνουν προβλέψεις.

Προβλέψεις έκαναν διεθνείς οίκοι, μεγάλες τράπεζες, έκανε και η Τράπεζα της Ελλάδας, έκανε πριν από λίγο ακούσαμε το Γραφείο Προϋπολογισμού της Βουλής, ακούσαμε το Διεθνές Νομισματικό Ταμείο, σήμερα είχαμε την Έκθεση του, και βέβαια, οι προβλέψεις οι δικές τους είναι πολύ πιο δυσοίωνες από αυτές που κάνει το σχέδιο του προϋπολογισμού.

Να ξεκαθαρίσουμε και αυτό. Αν ενδιαφέρεστε να κάνετε εκλογές άμεσα σας συμφέρουν εσάς της κυβερνητικής παράταξης να κάνετε υπεραισιόδοξες προβλέψεις. Αλλά, αν οι εκλογές, που λογικά δεν πρέπει να γίνουν σε συνθήκες πανδημίας που συνεχίζεται αυτή η κατάσταση να υπάρχει και την επόμενη χρονιά και δεν ξέρουμε για πόσο θα κρατήσει, τότε το ζήτημα για όλους μας είναι να μην κάνουμε ούτε υπεραισιόδοξες αλλά ούτε και δυσμενείς προβλέψεις. Γιατί θα κινδυνεύουμε όλοι να πέσουμε έξω ενώ το κύριω ζητούμενο είναι τα μέτρα που προτείνουμε, οι παρεμβάσεις που χρειάζονται, οι προτεραιότητες που δίνουμε και σε αυτά τα ζητήματα υπάρχει ένα διαφορετικό σχέδιο από την κυβέρνηση, το οποίο αποτυπώνεται και στο σχέδιο του προϋπολογισμού και βέβαια, διαφορετικό από εμάς που πάρα πολύ έγκαιρα δώσαμε και το δικό μας σχέδιο. Μάλιστα, το επικαιροποιήσαμε για το τι πρέπει να γίνουν, ώστε όλα αυτά τα ζητήματα της πορείας και της προοπτικής της ελληνικής οικονομίας να γίνουν με τον καλύτερο δυνατό τρόπο και η στήριξη εργαζόμενων, συνταξιούχων, γενικά, της κοινωνίας, η θωράκιση του Εθνικού Συστήματος Υγείας να γίνει με τον καλύτερο δυνατό τρόπο.

Στα κρίσιμα, λοιπόν, ζητήματα του Προϋπολογισμού είναι ασφαλώς οι δαπάνες που προβλέπονται για τη θωράκιση του ΕΣΥ, ώστε να ανταποκριθεί με επάρκεια στα σύνθετα καθήκοντα που απαιτεί η αποτελεσματική αντιμετώπιση της πανδημίας και η κανονικότητα στη λειτουργία των δομών του ΕΣΥ. Το Προσχέδιο που καταθέτει το Υπουργείο Οικονομικών υποτιμά τα καθήκοντα αυτά και υποβαθμίζει τις δαπάνες που πρέπει να προβλέψει για να θωρακιστεί το ΕΣΥ σε μια περίοδο, που ακόμη και στο επίπεδο των οργάνων της Ενωμένης Ευρώπης, αναγνωρίζεται η προτεραιότητα των δαπανών για τη στελέχωση, τον εξοπλισμό, τις υποδομές των υπηρεσιών υγείας σε όλη την Ευρώπη και σε κάθε κράτος μέλος ξεχωριστά.

 Το δεύτερο κύμα της πανδημίας, βρίσκει το Εθνικό Σύστημα Υγείας με σημαντικά κενά και ελλείψεις αποτέλεσμα και χρόνιων ανεπαρκειών αλλά και σοβαρών ευθυνών της κυβερνητικής πολιτικής για τη μη αξιοποίηση του χρονικού διαστήματος που μεσολάβησε από την εκδήλωση των πρώτων κρουσμάτων της πανδημίας. Στο Προσχέδιο διαπιστώνουμε ότι για την ενίσχυση του ΕΣΥ δόθηκαν για το 2020 από το σκέλος των δαπανών 304 εκατομμύρια ευρώ και για την επιχορήγηση του ΕΟΠΠΥ 330 εκατομμύρια ευρώ, με ένα σύνολο 8.750 εκατομμύρια ευρώ μεταβιβαστικών δαπανών για την αντιμετώπιση των συνεπειών της πανδημίας.

Οι πρόσθετες υγειονομικές δαπάνες ήταν πολύ περιορισμένες και δεν επέτρεψαν να υπάρξει προετοιμασία του ΕΣΥ για την πίεση που δέχονταν από τα αυξημένα κρούσματα μετά τον Αύγουστο του 2020. Η πίεση αφορούσε κυρίως διαγνωστικούς στελέχους με επάρκεια μοριακών αναλυτών και τεστ, τις Μονάδες Εντατικής Θεραπείας και το ανθρώπινο δυναμικό του ΕΣΥ, που όφειλε παράλληλα με τα άλλα σημαντικά καθήκοντά του στην προάσπιση της υγείας, να οργανώσει αποτελεσματικά την εργαστηριακή διερεύνηση της πανδημίας σε όλους τους χώρους συνωστισμού. Να στελεχώσει τις ΜΕΘ, τα επείγοντα ιατρεία, υπηρετών εμπύρετων, στις κλινικές νοσηλείας κρουσμάτων και ύποπτων εμπύρετων, τη συμμετοχή της Πρωτοβάθμιας Φροντίδας Υγείας, Κέντρων Υγείας, Περιφερειακών Ιατρείων, ΤΟΜΥ, ΚΟΜΥ στη μάχη κατά της πανδημίας.

Οι κυβερνητικές ευθύνες ανεπαρκούς ετοιμότητας φάνηκαν και στην αδυναμία να γίνει η Ελλάδα ασφαλής τουριστικός προορισμός, όπως το ζήσαμε. Καθίστανται, όμως, κραυγαλέες τώρα που αυξάνει διαρκώς ο αριθμός των νοσηλευόμενων και διασωληνωμένων ασθενών και το Υπουργείο Υγείας καταφεύγει σε σπασμωδικές και επικίνδυνες παρεμβάσεις για να αντιμετωπίσει την έλλειψη στελέχωσης για τις ανάγκες των ΜΕΘ. Χαρακτηριστικό της τραγικότητας είναι η απόφαση για μετακίνηση 25 παθολόγων, αναισθησιολόγων, πνευμονολόγων, χειρουργών νοσοκομείων της Αττικής προς το Νοσοκομείο ΣΩΤΗΡΙΑ, προκειμένου να δοθούν σε λειτουργία οι 50 πρόσθετες κλίνες ΜΕΘ που δώρισε το Ελληνικό Κοινοβούλιο.

Το ίδιο θα γίνει και για τη στελέχωση των άλλων κλινών ΜΕΘ που προκύπτουν από άλλες διαρροές, καθώς και για να καλυφθεί η εξαγγελία της κυβέρνησης για 1.200 κλίνες ΜΕΘ μέχρι τα τέλη του 2020. Η τεράστια ευθύνη έγκειται στην απουσία δαπανών για την έγκαιρη προκήρυξη προσλήψεων σημαντικού αριθμού μόνιμων γιατρών ΕΣΥ, νοσηλευτών, άλλων δημόσιων λειτουργών εκεί που χρειάζονται, αλλά και γιατρών εργασίας, σχολιάτρων, οικογενειακών γιατρών.

Το προσχέδιο προϋπολογισμού του 2021 δεν φαίνεται να συνειδητοποιεί αυτές τις επισημάνσεις και δεν επιχειρεί να αντιμετωπίσει τα τραγικά κενά. Παρά το γεγονός ότι προσδοκεί να έχει εισροές 5,5 δισ ευρώ από το ταμείο ανάκαμψης της ΕΕ το 2021 και παρά το γεγονός ότι οι δημόσιες δαπάνες υγείας στην Ελλάδα είναι πολύ πιο κάτω από τον ευρωπαϊκό μέσο όρο δεν υπάρχει σχέδιο θωράκισης του ΕΣΥ.

Αντίστροφα στο προσχέδιο υπάρχει μείωση των δαπανών κατά 31 εκατομμύρια ευρώ για νοσοκομεία και πρωτοβάθμια φροντίδα υγείας, ενώ δεν διαπιστώνουμε δαπάνη και για τις 4.000 προσλήψεις που εξήγγειλε στη ΔΕΘ ο Πρωθυπουργός. Εμείς ζητήσαμε την άμεση προκήρυξη 15.000 νέων θέσεων μόνιμων λειτουργών υγείας προκειμένου να καλυφθούν με μονιμότητα και οι θέσεις επικουρικών και οι αποχωρήσεις και τα διαχρονικά κενά και οι νέες ανάγκες στα 161 Κέντρα Υγείας και τα 42 περιφερειακά ιατρεία που δηλώνει ο Υπουργός Υγείας ότι θα συμμετέχουν στη μάχη κατά της πανδημίας.

Ζητάμε τεκμηρίωση ότι οι δημόσιες δαπάνες υγείας θα ανέλθουν πάνω από το 6% του ΑΕΠ το 2021 και εδώ θέλω τις απαντήσεις σας, κύριοι Υπουργοί. Τι ακριβώς θα βάλετε στις δαπάνες ώστε να υπάρξει η προσέγγιση προς τον ευρωπαϊκό μέσο όρο; Και αυτό χρειάζεται αποδείξεις και ο προϋπολογισμός που τελικά θα καταθέσετε πρέπει να τις έχει αυτές.

Ζητάμε να θεσμοθετηθούν κίνητρα για την προσέλκυση ειδικευμένων και ειδικευόμενων γιατρών στο ΕΣΥ και ειδικά για τις άγονες δυσπρόσιτες περιοχές και τις άγονες ειδικότητες. Παράδειγμα επειγοντολόγων κ.ο.κ..

 Ζητάμε τολμηρές αυξήσεις στο μισθολόγιο των δημόσιων λειτουργών της υγείας.

 Ζητάμε στο τελικό σχέδιο του προϋπολογισμού το 2021 να κατανοείται και η αναγκαιότητα αύξησης των μεταβιβάσεων για τις συνολικές επιπτώσεις της πανδημίας και να καλύπτεται πλήρως η χρηματοδότηση της θωράκισης στο ΕΣΥ, ώστε να μπορείτε να ισχυρίζεστε, όπως είπε ο κ. Σταϊκούρας, ότι ο προϋπολογισμός του 2021 θα είναι κοινωνικά δίκαιος. Όλα αυτά απαιτούν αποδείξεις και εμείς έχουμε δείξει τις δικές μας προτεραιότητες.

Ευχαριστώ πολύ .

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Σκυλακάκης, Αναπληρωτής Υπουργός Οικονομικών.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός** **Οικονομικών):** Να πω ότι δεν θα επανέλθω στη συζήτηση, η οποία έγινε για τις ΜΕΘ, αλλά μην ξεχνάμε ότι όταν λέμε ότι δείχνουμε τις προθέσεις μας, αυτό προκύπτει από τα έργα, δηλαδή, ποιό είναι το αποτέλεσμα που φέρνει κάποιος. Η πρόθεση ξέρετε για να αποδειχθεί απαιτεί έργα.

Σε ό,τι αφορά το Ταμείο Ανάκαμψης θα κάνω τη διευκρίνιση προς την Επιτροπή, γιατί πρέπει να το ξέρετε, όταν θα κάνετε τη συζήτηση. Τα χρήματα του Ταμείου Ανάκαμψης στο προσχέδιο και στο σχέδιο το κανονικό του Προϋπολογισμού δεν έχουν μπει ακόμη στο πρόγραμμα δημοσίων επενδύσεων. Δηλαδή, είναι σε ένα χωριστό κομμάτι διότι αν δεν εγκριθούν τα συγκεκριμένα έργα και προγράμματα από την Επιτροπή και από το Συμβούλιο δεν μπορούν, να μπουν ακόμη στο Πρόγραμμα Δημοσίων Επενδύσεων, θα μπουν με μία συμπληρωματική νομοθέτηση, όταν το πρόγραμμα θα εγκριθεί κάποια στιγμή στο πρώτο τετράμηνο του 2021.

 Συνεπώς και τα θέματα Υγείας που θα είναι στο Ταμείο Ανάκαμψης δεν φαίνονται στον παρόντα Προϋπολογισμό, είναι μέσα στον «μεγάλο κουβά» που λέγεται Ταμείο Ανάκαμψης.

 Θα ήθελα, να πω και κάτι ακόμη, το είπε και ο κ. Υπουργός, και θα ήθελα, να το συνειδητοποιήσουμε, έχουμε δημοσιονομική ελευθερία, αλλά όχι για μόνιμα μέτρα. Δεν υπάρχει δημοσιονομική ελευθερία για μόνιμα μέτρα στον Προϋπολογισμό και αυτό πρέπει να το λαμβάνουμε υπόψη μας, ότι αυτό ισχύει και στην φετινή χρονιά και στο 2021.

Αφού θα έρθει το μεσοπρόθεσμο, το οποίο θα συνταχθεί στην ουσία, όταν θα τελειώνει η πανδημία, όταν θα έχουμε μια αίσθηση, ότι τελειώνει η πανδημία, μπορούμε να έλθουμε, να κάνουμε συζήτηση και στην αίθουσα εδώ και στην κοινωνία για τα μόνιμα μέτρα των επόμενων ετών, αλλά με την πανδημία πίσω μας. Μέχρι τότε δεν υπάρχει περιθώριο σε σχέση με όσα έχουμε συμφωνήσει εμείς με την Ευρώπη και η Ευρώπη συνολικά για μόνιμα μέτρα.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον Αναπληρωτή Υπουργό Οικονομικών, τον κ. Σκυλακάκη.

Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ.

Ο Προϋπολογισμός αποτυπώνει πάντα τις προτεραιότητες και τις πολιτικές επιλογές της εκάστοτε Κυβέρνησης. Και αν θέλαμε να χαρακτηρίσουμε τον Προϋπολογισμό, που συζητάμε σήμερα το προσχέδιο είναι δύο οι λέξεις που τον χαρακτηρίζουν. Η πρώτη είναι η αβεβαιότητα και το ίδιο το κείμενο μέσα παραδέχεται και το δεύτερο είναι η υπεραισιοδοξία, η οποία μας θυμίζει και την υπεραισιοδοξία ένα χρόνο πριν ακριβώς σε αυτήν εδώ την αίθουσα, όταν συζητούσαμε το προσχέδιο του Προϋπολογισμού του 2020. Υπεραισιοδοξία που εκφράστηκε και από τον Υπουργό Οικονομικών, τον Φλεβάρη του 2020, όταν μιλούσε στο Σπίγκελ για ανάπτυξη 2,8% ένα μήνα πριν την έξαρση της πανδημίας και όταν μιλούσε για το τέταρτο τρίμηνο του 2019, ότι τα πράγματα θα πάνε καλύτερα από ότι τελικά πήγαν.

Πάμε, λοιπόν, στο σύγχρονο προσχέδιο προβλέπει 7,5% ανάπτυξη, προβλέπει γρήγορη απορρόφηση των 5,5 δις του Ταμείου Ανάκαμψης, προβλέπει αύξηση εσόδων με μειωμένους φορολογικούς συντελεστές επί μειωμένων δηλωθέντων εσόδων των μικρότερων την τελευταία δεκαπενταετία.

Μάλιστα 5 δισεκατομμύρια 3,5% από ΦΠΑ, αύξηση των ασφαλιστικών εισφορών λόγω ενίσχυσης της απασχόλησης και λόγω επανεκκίνησης της οικονομικής δραστηριότητας. Ρυθμό αύξησης επενδύσεων πάνω από 30% και βεβαίως όλο αυτό βασίζεται σε κάποιες παραδοχές.

Η πρώτη παραδοχή είναι, δεν ξέρω αν το Υπουργείο Οικονομικών, μπορεί να βλέπει μπροστά, ή αν συμφωνεί με την εκτίμηση, ότι τέλος του 2020 θα έχουμε το εμβόλιο, άρα, δεν θα χρειαστεί lockdown και δεν θα γίνει lockdown, όπως λέει μέσα το προσχέδιο του Προϋπολογισμού και το οποίο θα οδηγήσει σε αύξηση του ΦΠΑ και αύξηση των ειδικών φόρων και βεβαίως αύξηση, λέει όλων των συντελεστών εγχώριας ζήτησης πλην της δημόσιας κατανάλωσης.

Δηλαδή, η ίδια Κυβέρνηση λόγω της μείωσης της δημόσιας κατανάλωσης εξήγησε την μείωση του ρυθμού ανάπτυξης το τελευταίο τρίμηνο του 2019, η ίδια προβλέπει μείωση της δημόσιας κατανάλωσης, αλλά αύξηση του ρυθμού ανάπτυξης το 2020, που θα ξεπεράσει το 7% . Υπάρχουν όμως και κάποια δεδομένα, δεν ξέρω αν υπάρχουν δεδομένα στην εποχή της αβεβαιότητας.

Με βάση, λοιπόν, τις προβλέψεις το 2021 και αυτό πρέπει να το γνωρίζουν οι Έλληνες πολίτες, δεν θα δοθεί επιστρεπτέα προκαταβολή το 2021 και αυτό είναι πολύ σημαντικό, για τους επαγγελματίες, για τους έμπορους, για τους αυτοαπασχολούμενους, γιατί ενώ έχουν πάρει φορολογικές ασφαλιστικές παρατάσεις μέχρι τέλος Απριλίου του 2021 πρέπει, να γνωρίζουν ότι η Κυβέρνηση δεν θα τους δώσει ούτε ένα ευρώ ως επιστρεπτέα προκαταβολή, που είναι αντικειμενικά το μόνο εργαλείο ρευστότητας που έφθασε στην πραγματική οικονομία. Μηδέν ευρώ για την ενίσχυση των αγροτών σε σχέση με τα 150 εκατομμύρια που δόθηκαν φέτος, προφανώς, προβλέπει η Κυβέρνηση, ότι στον πρωτογενή τομέα τα πράγματα θα πάνε πάρα πολύ καλά.

Μηδέν ευρώ για αυτοαπασχολούμενους επαγγελματίες από τα 452 εκατομμύρια του 2020. Μηδέν ευρώ για την παράταση του επιδόματος ανεργίας από τα 540 εκατομμύρια το 2020 και μηδέν ευρώ για το έκτακτο επίδομα ανεργίας από τα 65 εκατομμύρια του 2020, όπως επίσης, μηδέν ευρώ για αποζημίωση εποχικά απασχολούμενων στον τουρισμό.

Το κορυφαίο δε, είναι ότι για την αποζημίωση ειδικού σκοπού, για τα οποία, δόθηκαν 1,2 δισεκατομμύρια ευρώ το 2020, η κυβέρνηση προϋπολογίζει μόλις 72 εκατομμύρια το 2021. Προφανώς, η κυβέρνηση εκτιμά ότι δεν θα χρειαστεί να αποζημιώσει εργαζόμενους ή δεν θα τεθούν εργαζόμενοι σε αναστολή εργασίας, γιατί τα πράγματα θα πάνε πολύ καλά, πολύ ομαλά και βεβαίως, θα είμαστε σε μια πολύ ωραία δημοσιονομική και κοινωνική κατάσταση.

Την ίδια στιγμή, που λέει ότι δε θα δώσει για αποζημίωση ειδικού σκοπού παρά μόνο 72 εκατομμύρια ευρώ, έχει και μια διατύπωση μέσα ότι είναι δημοσιονομικά ουδέτερη παρέμβαση η δυνατότητα των επιχειρήσεων να θέτουν τους εργαζόμενους σε μερική απασχόληση τις μισές μέρες του μήνα. Μπορεί να είναι δημοσιονομικά ουδέτερη παρέμβαση αυτή, κύριε Υπουργέ, να είστε βέβαιος, όμως, ότι είναι πολύ σημαντική και δεν είναι καθόλου ουδέτερη για τους εργαζόμενους που τίθενται σε μερική απασχόληση τις μισές μέρες του μήνα.

Προβλέπει, λοιπόν, ο Προϋπολογισμός στο προσχέδιο αύξηση εσόδων και αυτό αφορά και τους επαγγελματίες, οι οποίοι, φέτος, λόγω της μείωσης προκαταβολής φόρου έλαβαν μειωμένα εκκαθαριστικά, θα λάβουν, όμως, φουσκωμένα εκκαθαριστικά το 2021.

Προβλέπει μείωση 2 εκατομμύρια ευρώ στους τακτικούς φόρους ακίνητης περιουσίας, όταν έχει συμφωνήσει η κυβέρνηση ότι μέχρι τα μέσα του 2021 θα υπάρχει εξίσωση αντικειμενικών, εμπορικών αξιών, όταν θα αυξηθούν οι αξίες σε πάνω από 4.100 περιοχές με προσδοκώμενα έσοδα κοντά στα 500 εκατομμύρια ευρώ, όταν θα ενταχθούν 3.000 περιοχές που είναι εκτός σχεδίου και την ίδια στιγμή, έχουμε 300 εκατομμύρια ευρώ επιπλέον από τα δημοτικά τέλη και 200.000 δηλώσεις για τακτοποίηση αυθαιρέτων που αυξάνουν τη φορολογητέα ύλη. Είναι, λοιπόν, απορίας άξιο, πως εσείς προβλέπετε ότι θα έχετε μείωση των εσόδων από τους φόρους ακίνητης περιουσίας.

Πάμε στις επενδύσεις. Αυξημένο το πρόγραμμα δημοσίων επενδύσεων το 2020, λόγω των αποφάσεων για την αντιμετώπιση της πανδημίας. Ένα δισεκατομμύριο στην επιστρεπτέα προκαταβολή, αποζημίωση ειδικού σκοπού, τα εργαλεία ρευστότητας, επιδότηση επιτοκίου. Όλα αυτά δημιουργούν μια αυξημένη απορρόφηση και μόχλευση του προγράμματος δημοσίων επενδύσεων.

Την ίδια στιγμή και θέλω να το θέσω, κύριε υπουργέ, υπόψιν, επειδή υπάρχουν πάρα πολλά κενά στην πρωτοβάθμια, αλλά κυρίως στη δευτεροβάθμια εκπαίδευση, ειδικά στους καθηγητές που είναι για την παράλληλη στήριξη, για παιδιά με αναπτυξιακές δυσκολίες και ξέρω ότι το Υπουργείο Παιδείας έχει ζητήσει επιπλέον πιστώσεις για να μπορέσουν να πάνε καθηγητές στα σχολεία για να στηρίξουν τα παιδιά που έχουν αναπτυξιακές διαταραχές ή ειδικές μαθησιακές δυσκολίες, θέλω να πιστεύω ότι θα εγκρίνετε το επιπλέον κονδύλι μέσα από το Πρόγραμμα Δημοσίων Επενδύσεων για να μπορέσουμε να έχουμε ισότητα στην πρόσβαση στην εκπαίδευση για όλα τα παιδιά, ανεξαρτήτως των ιδιαιτεροτήτων.

Στις επενδύσεις, λοιπόν, έχουμε αυξημένο πρόγραμμα δημοσίων επενδύσεων, την ίδια στιγμή που ο ακαθάριστος σχηματισμός παγίου κεφαλαίου που είναι το τμήμα του Α.Ε.Π. που επενδύεται σε μία οικονομία είναι στο 11,4, όταν ο μέσος όρος της Ευρωζώνης είναι στο 21,3.

«Πρόγραμμα Γέφυρα». Ωμή παραδοχή της κυβέρνησης για αποτυχία του προγράμματος. Στους δύο μήνες λειτουργίας, Αύγουστο - Σεπτέμβριο, προϋπολόγισε 518 εκατομμύρια ευρώ. Τώρα, με ένα μήνα παράταση, προϋπολογίζει 388 εκατομμύρια ευρώ. Άρα, η ίδια η κυβέρνηση αποδέχεται ότι θα χρειαστεί να επιδοτήσει πολύ λιγότερα δάνεια που θα ρυθμιστούν. Άρα, δεν θα είναι οι δανειολήπτες πολύ αυτοί που θα μπουν στο «πρόγραμμα γέφυρα».

Όσον αφορά το δανεισμό από τις τράπεζες, για μία ακόμα χρονιά έχουμε συρρίκνωση του δανεισμού προς τα νοικοκυριά, λόγω ανόδου ανεργίας, αβεβαιότητας, περιστολής καταναλωτικών δαπανών και υψηλών δεικτών μη εξυπηρετούμενων δανείων. Στα μέτρα ρευστότητας μόνο η επιστρεπτέα προκαταβολή είναι αυτή που φτάνει στην πραγματική οικονομία.

Όσον αφορά τη διατύπωση ότι υπήρχε εμπιστοσύνη στην ελληνική οικονομία από τους οίκους αξιολόγησης, από τις αγορές, από τους ευρωπαίους εταίρους και ότι είχαμε θετικές εξελίξεις, θέλω απλά να σας θυμίσω ότι το Φλεβάρη το σπρεντ ήταν στις τετρακόσιες μονάδες βάσης και πριν αποφασίσει η Ευρωπαϊκή Κεντρική Τράπεζα να εντάξει και τα ελληνικά ομόλογα στο πρόγραμμα αγοράς και ανταλλαγής ομολόγων, όλοι οι δείκτες ήταν σε πολύ άσχημη κατάσταση. Σήμερα, έχουν βελτιωθεί ευτυχώς και αυτό είναι καλό για την οικονομία και τη χώρα.

 Το προσχέδιο του προϋπολογισμού, λοιπόν, βασίζεται σε κάποιες αβέβαιες παραδοχές, σε υπεραισιόδοξες εκτιμήσεις. Εμείς δεν πιστεύουμε, παρά το γεγονός ότι θα θέλαμε όλες αυτές οι εκτιμήσεις προς όφελος της κοινωνίας και της οικονομίας να επιβεβαιωθούν, αλλά ούτε εσείς θεωρούμε ότι πιστεύετε ότι αυτά τα νούμερα, που προϋπολογίζετε και το βλέπετε, θα μπορέσουν να γίνουν πραγματικότητα την επόμενη χρονιά.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε. Ολοκληρώθηκε η δεύτερη συνεδρίαση. Σας υπενθυμίζω ότι αύριο στις 10.00΄ ξεκινά η συζήτηση του σχεδίου νόμου «Ρύθμιση οφειλών και παροχή δεύτερης ευκαιρίας», σε αυτήν την αίθουσα και στις 16.00 η τρίτη συνεδρίαση, η τελευταία του προσχεδίου που συζητάμε σήμερα. Επίσης, θέλω να πω ότι και στα δύο νομοσχέδια έχουμε τη δυνατότητα τηλεδιάσκεψης. Καλό απόγευμα σε όλους.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμυράς Γεώργιος, Βλάχος Γεώργιος, Βούλτεψη Σοφία, Καββαδάς Αθανάσιος, Καρασμάνης Γεώργιος, Καραγκούνης Κωνσταντίνος, Ρουσόπουλος Θεόδωρος, Σαλμάς Μάριος, Τραγάκης Ιωάννης, Αλεξιάδης Τρύφων, Παπαδόπουλος Αθανάσιος, Παπανάτσιου Αικατερίνη, Τζανακόπουλος Δημήτριος και Κατρίνης Μιχαήλ.

Τέλος και περί ώρα 16.00΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**